Da li je ovo moguće: Za pola minuta okrečio ceo zid /video/ - 09.02.2021, Sputnik Srbija\nKorisnici Tik toka oduševljeni su umećem jednog muškarca koji je ceo zid sobe okrečio za samo – 30 sekundi. 09.02.2021, Sputnik Srbija\nCC0 / Rixabay / Četka za krečenje\nSnimak je na toj platformi objavljen uz pitanje: Kako je ovo uopšte moguće?\nMuškarac sa snimka, koji je postao veoma popularan, započinje krečenje velikim cik-cak uzorkom koji nanosi celom dužinom zida, pre nego što krene da popunjava praznine, dovršavajući krečenje u neverovatno kratkom roku.\nMnogi korisnici Tik toka odmah su muškarcu koji je majstorski obavio posao ponudili angažman, a jedna žena otkrila je tajnu njegovog uspeha.\n"Moj muž ovako kreči. To je samo namočeni valjak i mnogo snage, tako da se boja ne lepi za valjak pri krečenju", napisala je ona u komentaru na Tik toku.


ST Medica - Centar za lasersku medicinu\nCentar vodi Dr Jasmina Kozarev, prvi srpski dermatolog koja je obavila dermatološku lasersku proceduru i nehiruršku rejuvenaciju, sa doktoratom iz oblasti laserskih vaskularnih procedura, istraživač i inovator na polju dermatologije i laserske hirurgije.\nSa više od 25 godina kliničkog iskustva Dr Jasmina Kozarev je aktivni i vodeći član brojnih internacionalnih stručnih organizacija i predavac po pozivu na na Sharjah univerzitetu, UAE i evropske akademije za lasersku medicinu, LAHA. Redovni je predavač na internacionalnim konferencijama o primeni lasera u dermatološkoj estetici. Autor je tri knjige i preko 50 naučnih radova.\nMisija našeg Centra je bezbolna i bezbedna primena dermatoloških i estetskih procedura, uz konstantno praćenje najsavremenih inovacija i trendova i primenu novih metoda i tehnologija.\nNajsavremenijim laserima, koji pružaju izuzetne rezultate i efikasnost u odnosu na sve do sada poznate tehnike, tretiramo različite dermatološke i estetske probleme – bore, fleke, kapilare, akne, ožiljke, neželjene dlačice, ali i podmlađujemo, zatežemo kožu lica, vrata i vršimo lasersko oblikovanje tela. Sa velikom efikasnošću uklanjamo i neželjene tetovaže i trajnu šminku.\nUkoliko želite da na efikasan način da prevenirate starenje i rešite neki estetski problem, podmladite kožu ili preoblikujete svoje telo, učinite to najsavremenijim laserskim procedurama i metodama u ST Medica Centru za lasersku medicinu.


Vesti online / Scena / Kultura / Legendarni Irac nastupa na Kolarcu\nIrski dirigent i pijanista Bari Daglas održaće u petak, 14. marta, koncert sa Beogradskom filharmonijom u velikoj sali Kolarčeve zadužbine, najavljeno je iz filharmonije. Daglas je kao vođa kamernog ansambla "Kamerata Irska", koji je sa muzičarima iz Severne i Republike Irske jedina umetnička institucija pod zajedničkim patronatom kraljice Elizabete Druge i predsednika Irske, izuzetno popularan u svojoj zemlji, ali i širom sveta.\nDobitnik je Ordena Britanske imperije za izuzetan doprinos muzici, a na samom početku karijere ušao je u istoriju kao jedan od trojice pijanista koji su pobedili na takmičenju "Čajkovski" (1986), a da nisu ruskog porekla.\nProslavio se nastupima sa Londonskim simfonijskim orkestrom, Kraljevskom filharmonijom Liverpula, Bi-Bi-Sijevim simfonijskim orkestrom, Sanktpeterburškom i Drezdenskom filharmonijom, Sidnejskim simfonijskim orkestrom, Radijskim orkestrima Frankfurta i Minhena.\nSarađivao je sa dirigentima Vladimirom Aškenazijem, Lorin Mazel, Kurtom Zanderlingom i Leonardom Slatkinom.\nTokom karijere ostvario je veliki broj snimaka (samo u poslednje tri godine sa "Kameratom Irska" snimio je za "Sony BMG" sve Betovenove koncerte) i njegove nastupe često prenosi Bi-Bi-Si.\nAngažovan je kao umetnički direktor Međunarodnog festivala u Mančesteru i kao profesor na Kraljevskom koledžu za muziku u Londonu.\nDaglas je u Beogradu 1997. godine održao resital u okviru ciklusa "Beograd-prestonica pijanizma", a sa Beogradskom filharmonijom će svirati i dirigovati po drugi put, posle uspešnog koncerta u novembru 2008.\nDaglas će ovog puta nastupiti kao dirigent i pijanista u Betovenovom Petom klavirskom koncertu (Emperor), a dirigovaće i Mendelsonovu Škotsku simfoniju.


Istraživanje: Za EU bi glasalo 53 odsto ispitanika\nBy Bojana Jokic\t24/08/2019 No Comments\nPrema najnovijem istraživanju javnog mnjenja „Evropska orijentacija Srbije„, koje je početkom jula sprovelo Ministarstvo za evropske integracije, za EU se izjasnilo 53 odsto ispitanika. Protiv bi bilo 25 odsto , dok 10 odsto ispitanih ne bi glasalo uopšte, a 12 odsto ne zna šta bi odgovorilo.\nJadranka Joksimović, ministar za evropske integracije istakla je da je i ovo istraživanje pokazalo stabilnu podršku građana evropskim integracijama, budući da se i u 2018. godini, 55 odsto građana izjasnilo da bi podržalo ulazak Srbije u Evropsku uniju.\nGrađani kao najveće krivce za usporen i otežan ulazak naše zemlje u EU vide, na prvom mestu, politiku i uslovljavanja i ucena koju Brisel primenjuje prema Srbiji. Nakon toga situaciju unutar EU i mentalitet naših ljudi i nespremnost da se menjaju.\nPored toga, najveći procenat građana, njih 59 odsto, smatra da bi probleme Beograda i Prištine trebalo rešavati nezavisno od toga da li to traži EU.


Ministar Dačić na konferenciji „Nova međunarodna realnost - izazovi i perspektive“\nGovor prvog potpredsednika Vlade Srbije i ministra spoljnih poslova Ivice Dačića na otvaranju konferencije „Nova međunarodna realnost - izazovi i perspektive":\nIzuzetna mi je čast i zadovoljstvo što imam priliku da se obratim ovom uvaženom skupu i zahvaljujem organizatorima na pozivu.\nDogađaji na političko-bezbednosnom globalnom planu od početka 21. veka promenili su svet u mnogim aspektima, sa nemogućnošću da predvidimo koji i kakvi nam bezbednosni izazovi predstoje. Jedino što sa sigurnošću možemo da tvrdimo je da su današnji bezbednosni izazovi postali transnacionalni i globalni, odnosno pogađaju istovremeno više zemalja i regiona i prevazilaze okvire kontinenata. Konflikti među državama u kojima je dominirala upotreba konvencionalnih vojnih snaga, iako su i danas prisutni, sve više ustupaju mesto „nevojnim" opasnostima kao što su terorizam, organizovani kriminal, sve veća energetska međuzavisnost i ograničenost energetskih resursa, sajber i hibridno ratovanje, proliferacija oružja za masovno uništenje, ali i globalnim izazovima poput siromaštva, epidemija i klimatskih promena. Postojeći konflikti i krizna žarišta u svetu su posledica nagomilanih ekonomskih i političkih problema koji se manifestuju u sve izraženijim podelama na raznim nivoima, što sve upućuje na imperativ partnerstva u izgradnji globalnog mira i bezbednosti. Nažalost, kod većine građana danas preovlađuje osećaj da je svet postao mnogo nesigurnije i opasnije mesto za život. Jedan od važnih razloga za ovakav osećaj je činjenica da su mnogi izazovi i pretnje krajnje nepredvidivi, te su i reakcije na njih ili nedovoljne ili zakasnele.\nSrbija čvrsto veruje u ostvarivost principa humanosti i ljudske solidarnosti i saradnje i u tom smislu se oduvek zalagala za uspostavljanje i razvijanje partnerskih i prijateljskih odnosa sa svim državama regiona, Evrope i sveta. Svojim konstruktivnim stavovima, inicijativama i konkretnim predlozima Srbija nastoji da i danas, u vreme turbulentnih političkih i ekonomskih zbivanja na svetskoj sceni, doprinese očuvanju mira u svetu i mirnom rešavanju spornih pitanja. Zalažemo se za međudržavne i međunacionalne odnose koji su zasnovani na civilizacijskim normama i međunarodnom pravu.\nDozvolite mi da vas podsetim kako je Srbija reagovala i nastavila da reaguje na problem migracija. Izbijanjem migrantske krize, Srbija se našla pred problemom koji nije bilo moguće rešiti unilateralnim merama, već isključivo kroz jedinstveno i solidarno rešenje. Budući da je takav odgovor izostao, kriza je jasno pokazala političku i bezbednosnu ranjivost Evrope i prepreke u uspostavljanju zajedničkog pristupa. Ekonomske i demografske posledice krize još uvek nisu u potpunosti sagledive, ali će svakako u narednim godinama postati znatno jasnije.\nNaše aktivnosti na ovom planu dobile su najvišu moguću ocenu i međunarodno priznanje. I dalje gajimo nadu da će se zajedničkim angažovanjem pronaći sveobuhvatno i održivo rešenje na evropskom nivou, pri čemu smo spremni da pružimo svoj doprinos, ali i da preuzmemo deo obaveza. Ovo je problem koji prevazilazi nacionalne okvire i samo kroz zajednički odgovor i delovanje svih zemalja može da se uspostavi odgovarajuće rešenje.\nSrbija smatra da su ciljevi i načela UN-a i dalje jednako aktuelni. Suverena jednakost država, odricanje od upotrebe sile, nemešanje u unutrašnje stvari drugih država, mirno rešavanje sporova i uvažavanje različitosti, principi su čija aktuelnost nije dovedena u pitanje sa promenama na međunarodnom planu koje je doneo 21. vek. Ipak, realnost postavlja pred nas nove i sve složenije zadatke sa kojima se često ne nosimo dovoljno odlučno i hrabro, ne koristimo sve svoje kapacitete i ne preduzimamo dovoljno zajedničkih akcija kako bi na njih što efikasnije odgovorili.\nZa Srbiju i region, poseban izazov predstavlja politika proširenja Evropske unije i posledice i neizvesnosti koje ona donosi. Evropska unija se danas suočava sa krizom identiteta i preispitivanjem svrhe svoga postojanja. Svesni smo svih tih brojnih izazova, kao i potrebe da se na nivou EU sprovede niz reformi, ali smatramo da je očuvanje kredibilne politike proširenja, zasnovane na jasnim i ujednačenim kriterijumima, ključno kako za region kome geografski pripadamo, tako i za celokupnu Evropu. U Globalnoj strategiji bezbednosti Evropske unije, predstavljenoj u junu prošle godine, jasno je navedeno je politika proširenja strateško ulaganje u bezbednost i prosperitet Evrope, što nam pruža uveravanje da je i Unija svesna značaja svoje najuspešnije politike, koja bi trebalo da doprinese stabilnosti i napretku i našeg regiona i čitave Evropske unije.\nMeđutim, bez obzira šta će se desiti u budućnosti, ostaće činjenica da model Evropske unije predstavlja najviše dostignuti stepen integracije u modernoj političkoj istoriji, kojim je omogućeno dugotrajno pomirenje evropskih naroda i zemalja različitog političkog, bezbednosnog i kulturološkog nasleđa. Stvoren je održiv ekonomski i socijalni sistem koji obezbeđuje visok standard života za građane. Evropska unija je u značajnoj meri postala globalni primer saradnje i integracije kojim se prevazilaze krize i obezbeđuje mir i stabilnost. Zbog toga, Srbija i dalje definiše punopravno članstvo u Evropska unija kao strateški nacionalni cilj. Ono nije samo po sebi cilj, već evropsku integraciju vidimo prvenstveno kao instrument sprovođenja reformi i modernizacije u svim oblastima društva i države, kao i put za obezbeđenje održivog i trajnog mira, bezbednosti i poverenja u regionu. Dozvolite mi da ponovim, jer čini mi se da je to neophodno - preduzeti hrabri politički i ekonomski koraci u Srbiji su prepoznati u Evropskoj uniji, ali siguran sam da mi, po tom pitanju, a i Evropska unija, možemo i treba da radimo bolje.\nSastavni deo evropskog procesa Srbije je i unapređenje regionalne saradnje kako na bilateralnom, tako i na multilateralnom nivou. Želimo iskreno i konstruktivno da razgovaramo o svim otvorenim pitanjima i zajednički sa susedima pronalazimo rešenja koja će biti trajna i održiva. Srbija se zalaže za dijalog koji će nas usmeriti ka kreiranju boljeg političkog i ekonomskog ambijenta u regionu, a sve u cilju obezbeđivanja mira, stabilnosti i prosperiteta za sve naše građane. Srbija ostvaruje političku stabilnost i želi da na toj osnovi gradi svoju ekonomiju, privlači strane investicije, nadoknadi vreme koje je izgubljeno i doprinese stabilnosti regiona. Napredak svakog od nas u regionu treba da bude podsticaj ostalima, a ne ograničavajući faktor.\nZajedno sa svojim partnerima u regionu, Srbija snažno jača infrastrukturnu mrežu čitavog zapadnog Balkana, u najvećoj meri doprinosi saobraćajnom, energetskom, ekonomskom povezivanju, unapređenju saradnje mladih, a sve u cilju jačanja unutrašnjih kapaciteta, pa time i približavanja ovog dela Evrope tekovinama Evropske unije. U svojim nastojanjima Beograd dobija kontinuiranu podršku u međunarodnoj zajednici, koju će, nadam se, pratiti i snažnija podrška u evropskim integracijama.\nGlobalni bezbednosni izazovi ne mogu da zaobiđu naš region, tako da na njih moramo pronalaziti zajednički odgovor u međusobnoj saradnji, svesni da su ti izazovi nedeljivi i niko sam sa njima ne može da se izbori. Srbija će nastaviti da podržava evropske aspiracije svojih suseda i da sprovodi politiku vojne neutralnosti štiteći i promovišući svoje nacionalne interese. Takva politika omogućava joj da razvija saradnju i gradi odnose poverenja sa svim ključnim međunarodnim faktorima.\nSrbija je dokazala i dokazuje da je kredibilan i pouzdan partner. Čvrsto smo opredeljeni da u saradnji sa partnerima u svetu damo doprinos u suzbijanju pretnji na regionalnom, evropskom i globalnom nivou.


Uvodnik za Blog o evropskoj integraciji Crne Gore | EUME\nNaslovnica Info Blog Uvodnik za Blog o evropskoj integraciji Crne Gore\nUvodnik za Blog o evropskoj integraciji Crne Gore\nPregovarački proces Crne Gore sa Evropskom unijom je kompleksan i naizgled jako birokratski. Mjerila, pregovaračke pozicije, celeksi, samo su tehnički dio pregovora, dok se suština tiče svakodnevnog života svih građana. Zakoni, propisi, procedure koje Crna Gora donosi u skladu sa EU legislativnom i projekti koje realizujemo uz podršku EU, pozitivno utiču na sve aspekte života crnogorskih građana.\nA da bi građanima približili prirodu pregovaračkog procesa, finansijsku podršku EU, usklađivanje pravne tekovine sa evropskim zakonodavstvom i pripremu crnogorske verzije pravne tekovine EU, potrebno je na jednostavan način, što slikovitije pojasniti šta oni zapravo predstavljaju i kako utiču na naš svakodnevni život.\nProces pristupanja Crne Gore EU koordinira Kancelarija za evropske integracije.\nTačnije, za taj posao predano i sa puno entuzijazma obavljaju službenici Kancelarije koji su zaduženi da prate napredak, sarađuju sa resorima i institucijama zaduženim za konkretna pregovaračka poglavlja, prate ispunjavanje mjerila, učestvuju u izradi Programa pristupanja Crne Gore EU, staraju se da rad pregovaračkih grupa nesmetano funkcioniše.\nParalelno sa tim, zaposleni u Kancelariji prate usklađenost zakonodavstva Crne Gore sa pravnom tekovinom EU imajući u vidu obavezu Crne Gore da do stupanja u članstvo prihvati evropsko zakonodavstvo i prenese ga u svoj pravni poredak.\nPriprema nacionalne verzije pravne tekovine EU predstavljala je najveći prevodilački izazov za većinu novih država članica Evropske unije. Stoga se zaposleni u Kancelariji staraju i o efikasnoj koordinaciji procesa pripreme zvaničnog crnogorskog prevoda zakonodavstva EU.\nDrugi važan segment posla Kancelarije odnosi se na koordinaciju korišćenja sredstava iz EU fondova koji su Crnoj Gori dostupni kroz različite programe. Taj dio posla obavljaju službenici zaduženi za upravljanje Ipa fondovima i programima prekogranične i transnacionalne saradnje.\nNamjera nam je da, kroz autorske tekstove službenika Kancelarije za evropske integracije, koje ćemo objavljivati u okviru Bloga na sajtu www.eu.me, na drugačiji, prijemčiviji i interesantniji način predstavimo ulogu Kancelarije za evropske integracije i pregovarački proces, kao i aktuelnosti i zanimljivosti iz EU.\nBlog će se iz nedjelje u nedjelju dopunjavati novim pričama kroz koje će čitaoci biti u prilici da upoznaju najvrijedniji kapital Kancelarije za evropske integracije – njene zaposlene i njihove evropske priče.


Mid: Kina i Rusija američki strateški rivali\nVolter Rasel Mid. ekspert Instituta Hadson\nU segmentu govora posvećenog nacionalnoj bezbednosti Predsednik Donald Tramp će pored ostalog naglasiti potrebu obnove američke vojske u cilju promovisanja mira kroz snagu. Govoriće i o povratku jasnoće u tome ko su prijatelji i neprijatelji Amerike. U nedavno usvojenoj Strategiji za nacionalnu bezbednost, Trampove administracije više puta je skrenuta pažnja na Kinu i Rusiju, kao dve suparničke sile koje pokušavaju da naruše američku bezbednost i prosperitet. Na jučerašnjem skupu u Institutu Hadson o američkoj geostrategiji jedan od učesnika bio je Volter Rasel Mid, blizak krugovima Bele kuće, koji je rekao sledeće prvo o Kini, a zatim o Rusiji:\n“Stavljanje Kine na spisak rivala nije samo po sebi znak promene politike prema Pekingu, već predstavlja sve veću obaveštenost o tome da je ugrožena nada američke strane da bi odnosi sa Kinom mogli da budu lišeni značajnije konfrontacije, konstatuje Mid.\nPrema njegovom mišljenju reč je o je više poruka da politika konfrontacije sa Kinom na području Zapadnog Pacifika - nije ta koju Trampova administracija želi, već da bi više volela održavanje mira i stabilnosti u tako važnom regionu. To je istovremeno poziv Pekingu da produbi svoje angažovanje sa nama.”\nU odvojenoj izjavi za naš program, Mid je ovako ocenio činjenicu da su Kina i Rusija istaknute kao američki strateški rivali:\n“Kada su izdvojene kao izazovi američkog američkoj nacionalnoj bezbednosti, rekao bih da je to znak da će odnosi sa njima biti teški.”\nPovodom odnosa sa Rusijom, Mid je pre svega istakao ekonomski argument da Moskvi ne odgovara to što je Amerika nedavno stekla energetsku nezavisnost. Za Putina nije baš najbolje što je cena barela nafte 50 dolara niža od one koja bi mogla da bude sledećih 25 godina, to znači izgubljenih hiljade milijardi dolara profita kaže Mid i dodaje:\n" Neki ljudi su se nadali, a drugi strepeli da bi moglo doći do sjajnih odnosa između Putina i Trampa. S ozbirom da je pitanje energije i energenata u centru Trampove spoljne i unutrašnje politike, teško da Putin takvu politiku ne smatra fundamentalno neprijateljskom prema Rusiji.\n"Ne očekujem neko nerazdvojno povezivanje Moskve i Vašingtona u neko dogledno vreme,” zaključio je Mid.


Ruski opozicioni lider Aleksej Navalni pušten je iz pritvora u Moskvi, pošto su hiljade pristalica opozicije protestovali zbog izbora raspisanih za mart, na kojima se očekuje da se predsedniku Vladimiru Putinu produži mandat.\nNavalni je uhapšen u nedelju samo nekoliko minuta pošto se priključio demonstracijama u centru Moskve, nedaleko od Kremlja. On je vikao “prevaranti i lopovi” pre nego što ga je policija zaskočila i uvukla u autobus.\nHiljade ljudi širom Rusije su izašli na ulice po veoma niskim temperaturama u znak protesta zbog predstojećih, kako ih Navalni i njegove pristalice nazivaju, namešetnih izbora.\n“Rusija pokušava da se oslobodi cara već sto godina, i krajnje je vreme da ga se otarasimo. Došao sam da bih bio sa ljudima koji ispravno razmišljaju, koji se ne boje, koji su ovde došli da zahtevaju fer izbore za koje će svi kandidati moći da se kandiduju”, rekao je stariji Moskovljanin Mihail Silič.\nRanije u nedelju, policija u Moskvi je provalila u sedište stranke Navalnog tvrdeći da su primili dojavu da je u kancelarije postavljena bomba.\nAnkete međutim pokazuju da je aktuelni predsednik Vladimir Putin na putu da lako pobedi. Navalni kaže da je toga svestan i da je njegova kampanja usmerena na to da smanji izlaznost kako Putinova pobeda ne bi bila ubedljiva.\nPutin je na položaju predsednika ili premijera od kraja 1999. godine.


Granična policija BiH: Migranti krijumčarili migrante pa svi uhapšeni.! : GPMaljevac.COM\nGranična policija BiH: Migranti krijumčarili migrante pa svi uhapšeni.!\nDežurni tužilac Tužilaštva Bosne i Hercegovine informisan je o aktivnostima Granične policije BiH koja je na području mjesta Debela Međa, općina Zvornik, pronašla i lišila slobode dvojicu državljana Afganistana osumnjičenih za krijumčarenje grupe od 17 migranata afro-azijskog porijekla preko državne granice (rijeke Drine) iz Republike Srbije u Bosnu i Hercegovinu.\nOsumnjičeni su privedeni postupajućem tužiocu, koji će nakon ispitivanja uputiti prijedlog za određivanje mjere pritvora iz člana 132. stav 1. tačka a) ZKP-a BiH, odnosno zbog opasnosti od bjekstva osumnjičenih, navedeno je u saopćenju Tužilaštva BiH.\nMigranti su predati u nadležnost Službe za poslove sa strancima Bosne i Hercegovine.\nTags: Bosna i HercegovinaGranična policija BiHKrijumčarenjeMigranti


Ajaks - PAOK\nUtorak, 13/08 - Fudbal, Međunarodni, Liga šampiona\n13/08Ajaks vs PAOK1X2tip: 1\nU utorak su na programu revanš mečevi trećeg kola kvalifikacija za Ligu šampiona, a za vas smo ovog puta izdvojili duel između Ajaksa i PAOK-a. Meč između ove dve ekipe je zakazan za 20 časova i 30 minuta.\nFudbaleri Ajaksa su imali zaista sjajnu sezonu iza sebe, i možemo slobodno reći da je prava nepravda da ova ekipa mora da igra kvalifikacije za Ligu šampiona, i to od trećeg kola. Podsećamo vas da je ekipa iz Amsterdama prošle sezone stigla do polufinala Lige šampiona, i da je bilo malo sreće sigurno je da bi se našli u i finalu najkvalitetnijeg evropskog takmičenja. U prvom meču koji je pre nedelju dana odigran u Grčkoj, Ajaks je remizirao sa PAOK-om iako su gubili u tom meču, ali su ipak u nastavku igre uspeli da dođu do izjednačenja i tako se dodatno približe plasmanu u Ligu šampiona.\nPosle dosta godina su fudbaleri PAOK-a prošle sezone konačno došli do titule nacionalnog šampionata što je samo po sebi ogroman uspeh za ovu ekipu. Moramo priznati da je grčki šampion odigrao jedan fantastičan meč protiv Ajaksa pre nedelju dana, ali su ipak morali da se zadovolje sa remije, što i pored dva primljena gola na domaćem terenu i nije toliko loš rezultat, jer su pre svega pokazali da mogu ravnopravno da se nose sa polufinalistom Lige šampiona. Inače, PAOK iza sebe ima dosta dobre pripremne mečeve, ali je utisak da će im za podvig u Amsterdamu trebati mnogo više.\nBez mnogo razmišljanja vam predlažemo da u ovom meču odigrate 1 koji kladionica Meridianbet plaća sa kvotom 1.30.


Stabilna koaliciona saradnja SNSD i DNS na republičkom nivou (FOTO) | Trebinje Danas\nKoaliciona saradnja između SNSD-a i DNS-a je stabilna i biće nastavljena na nivou Republike Srpske, poručeno je nakon sastanka lidera Milorada Dodika i Marka Pavića. O ostalim nivoima vlasti i koalicionom djelovanju biće razgovarano naredne sedmice. Dodik je istakao da između SNSD-a i DNS-a nema razmimoilaženja i da je to najskladnija politička koalicija.\nNakon sastanka, dvojica lidera istakla su da je dobra saradnja SNSD-a i DNS-a, te da je stabilna koalicija u interesu Republike Srpske i njenih građana. U fokusu sastanka bila je koalicija na nivou Republike Srpske. Dodik je rekao da današnji sastanak treba tretirati kao dio radne konsultacije u okviru koalicije.\n- Nemamo političkih razmimoilaženja. Imamo naravno, nekih šumova u okviru ljudi na različitim nivoima jedne i druge političke partije, ali gdje to nema. Ovo je najskladnija koalicija - rekao je Dodik.Lider DNS-a, Marko Pavić rekao je da se unutrašnji problemi u funkcionisanju koalicije moraju riješiti i ne smiju biti kočnica za dalji rad. Postignut je napredak u odnosima, kaže Pavić, a na narednom sastanku biće riječi o koaliciji na lokalnom nivou i nivou BiH.\n- Zaključak je bio da koalicija nastavi djelovanje, jer je to u interesu i građana i Republike Srpske, jer je u ovom vremenu potrebna stabilnost da bi rješavali i ove političke probleme ali i ekonomske probleme - smatra Pavić.\nDodik je najavio da će narednih dana intenzivirati razgovore i pripreme u vezi s posebnom sjednicom Narodne skupštine, na kojoj će biti razmatrane teme koje se odnose na status Srpske i njenu poziciju u vezi sa Dejtonskim sporazumom.Više u video zapisu.


Crna Gora dostigla suficit tekućeg budžeta - Moja Crna Gora\nMinistar finansija Darko Radunović naglasio je da je Crna Gora prvi put nakon 2008. godine dostigla suficit tekućeg budžeta.\nOn je to saopštio na sastanku sa analitičarima kreditne rejting agencije Standard & Poor’s, na čelu sa direktorom za našu zemlju Maximom Rybnikovim.\nMinistar je dodao da je Vlada kreirala kredibilan plan fiskalne konsolidacije, čija će dosljedna primjena, shodno projekcijama, dovesti do suficita centralnog budžeta i smanjenja nivoa javnog duga ispod mastrihtske granice 2020. godine.\nPovod posjete odnosio se na prikupljanje podataka o aktuelnoj ekonomskoj situaciji u Crnoj Gori na osnovu kojih će se vršiti dalja procjena rejtinga naše zemlje od strane pomenute agencije.\nU cilju upoznavanja sagovornika sa aktuelnim makroekonomskim i fiskalnim kretanjima, ministar Radunović je prezentovao osnovne parametre koji su obilježili prethodnu godinu, a koji se ogledaju u visokim stopama rasta i snaženju stabilnosti i održivosti javnih finansija.\nParalelno sa sprovođenjem mjera definisanih Fiskalnom strategijom, Ministarstvo finansija i Vlada će, kako je saopštio ministar, nastaviti sa započetim reformama Poreske uprave.\nIstiče se da će sve to biti u cilju povećanja naplate prihoda, javne uprave u cilju racionalizacije i povećanja efikasnosti državne administracije, kao i usvajanjem zakona koji su pretpostavka snaženja konkurentnosti kao što su Zakon o javnom privatnom partnerstvu i Zakon o javnim nabavkama.\nIz Ministarstva podsjećju da je Crna Gora zahvaljujući efektima sprovedenih mjera u posljednjem izvještaju agencije Standard and Poor’s popravila svoje izglede rasta, dok se nova ocjena rejtinga očekuje do kraja marta.


Pobeda stranke Makrona prema 94 odsto prebrojanih glasova - European Western Balkans\nPARIZ – Stranka francuskog predsednika Emanuela Makrona “Republika u pokretu” pobedila je u prvom krugu parlamentarnih izbora u Francuskoj na osnovu 94 odsto prebrojanih glasova.\nRepublika u pokretu je osvojila 28 odsto glasova sapštilo je francusko Ministarstvo unutrašnjih poslova a kako navodi AP, ovi rezultati pokazuju da je Makronova stranka na putu da osvoji ubedljivu većinu u drugom, konačnom krugu izbora.\nKonzervativni Republikanci osvojili su 16 odsto, a krajnje desničarski Nacionalni front 14 odsto glasova.\nZa njim sledi radikalno levičarska partija Žan-Lik Melanšona sa osvojenih 11 odsto glasova, dok su socijalisti, koji su dominirali u prethodnom sazivu Narodne skupštine, osvojili samo sedam odsto glasova.\nAgencije koje se bave istraživanjem javnog mnjenja predviđaju da će Makronova partija osvojiti više od 400 od ukupno 577 mesta u Narodnoj skupštini u drugom krugu izbora, koji su zakazani za 18. jun.\nEmanuel MakronFrancuskaNacionalni frontRepublika u pokretu


Pravila o zaštiti privatnosti – Hotel Cinecittà, zvanični veb sajt | Hoteli u Rimu\nOva Izjava o zaštiti privatnosti se odnosi na veb sajt cinecitta-39-it.book.direct koji je u vlasništvu i kojim upravlja objekat Hotel Cinecittà. Izjava o zaštiti privatnosti opisuje način na koji prikupljamo i koristimo lične podatke koje unesete na našem veb sajtu: cinecitta-39-it.book.direct. Takođe objašnjava opcije koje su vam dostupne u pogledu naše upotrebe vaših ličnih podataka i kako možete da pristupite tim podacima i da ih ažurirate.\nUkoliko ne želite da dozvolite obradu podataka kao što je opisano u stavkama C-F, a nije vam direktno dostupna ova opcija (na primer, u podešavanjima naloga), kontaktirajte objekat na elmm.vacanze@gmail.com .\nOslanjamo se na to da ćete se pobrinuti da svi vaši lični podaci budu potpuni, tačni i aktuelni. Molimo vas da nas što pre obavestite o bilo kakvim promenama ili greškama u vezi sa vašim ličnim podacima na elmm.vacanze@gmail.com . Vaš zahtev ćemo obraditi u skladu sa važećim zakonom.\nUkoliko imate pitanja ili nedoumice u vezi sa načinom na koji obrađujemo vaše lične podatke, ili ako želite da primenite svoja prava u skladu sa ovim obaveštenjem, možete slobodno da nas kontaktirate na elmm.vacanze@gmail.com . Takođe, svoja pitanja i nedoumice možete da uputite lokalnim organima za zaštitu podataka.


Nova serija Stare rakije - Urban Divine\nHome // Hrana i Piće // Vesti // Nova serija Stare rakije - Urban Divine\nU novobeogradskom restoranu Take Square, pred više od stotinu gostiju predstavljena je nova, limitirana serija Stare Rakije. Novi proizvod, pod nazivom Urban Divine napravljen je od najkvalitetnijih jabuka sa dodatkom meda i cimeta. Specifičnost ove nove rakije je, pored magičnog ukusa, nizak procenat alkohola od samo 25 odsto. Urban Divine rakija je nastala u želji da se tradicija približi urbanom načinu života, odakle i inspiracija za naziv ovog novog proizvoda.\nUrban Divine je pre 3 nedelje imala i svoju neformalnu svetsku premijeru u Parizu u okviru ekskluzivnih priprema za spektakularnu reviju modne kuće Victoria’s Secret. Tom prilikom, boca Urban Divine-a specijalno je odevena u ruho Viktorijinih anđela – prepoznatljiva anđeoska krila. Neočekivani spoj ženske intime i sveta lepote sa sa tradicionalnim srpskim muškim pićem, predstavlja sasvim novi pristup u integrisanju rakije u savremene životne stilove.\nKompanija Stara rakija osnovana je pre gotovo 10 godina sa ciljem da se od najpoznatijeg strpskog pića napravi premijum brend, koji će biti konkurentan na domaćem i inosostranim tržištima. Stara Rakija ima viziju da se rakiji kao proizvodu upravo da na adekvatnom značaju, baš kao što to zavređuje i najbolji svetski viski ili konjak.


Ana Ivanović pobedom nad Svetlanom Kuznjecovom u četvrtfinalu Pekinga - Sjajne Vesti\nPa to je ona „prava“ Ana Ivanović, veliki borac koji se ne predaje do kraja. Vodila je veliku borbu sa Ruskinjom Svetlanom Kuznjecovom i nakon dva sata i 20 minuta poslala je kući, rezultatom 2:1 po setovima 7:5, 4:6 i 6:2.\nSledeća protivnica joj je još jedna Ruskinja, Anastasija Pavljučenkova, koja je eliminisala trećeg nosioca, Italijanku Flaviju Penetu rezultatom 3:6, 6:4 i 6:3.\nInteresantan događaj desio se tokom trećeg seta. Naša teniserka je morala da zatraži medicinsku pomoć, i to van terena, ali se ubrzo vratila, pobedila Ruskinju i plasirala u četvrtfinale turnira u Pekingu.\nPočetak meča nije bio uspešan, jer Kuznjecova odmah pravi brejk ali ga odmah uspeva vratiti na 1:1, a potom i da povede sa 2:1. Ruskinja je od tada podigla svoj nivo igre, što je rezultiralo njenim sigurnim servis gemom i brejkom za vođstvo 3:2. Ivanovićeva uspeva da uzvrati, ali odmah gubi servis, treći put, pa Ruskinja stiže do nove prednosti u brejkovima.\nI kada smo očekivali siguran završetak prvog seta u korist Kuznjecove, Ana se budi i pravi treći ribrejk, to joj podiže samopouzdanje, oduzima servis rivalki i dobija prvi set posle preokreta sa 7:5. A imala ja Ana i mnogo sreće, bila je na mreži, poluvolej je odigran uz pomoć vrha mreže, a loptica je pala na aut liniju. Kuznjecova je odigrala perfektno iznuđen udarac, ali je loptica koja se činilo da ide u dijagonalu, tek za koji centimetar promašila teren. U ovom setu bilo je čak 7 brejkova.\nNastavak meča i već u prva tri gema su bili brejkovi, jedan više je napravila Ruskinja koja prvi put uspeva da ga i odbrani za 3:1. Sledi period kada Kuznjecova sigurno čuva prednost brejka, a Ana nije uspevala da je ugrozi. Bila je šansa u desetom gemu, ali je kod odlučujućeg poena srpska teniserka pala, a Ruskinja je uspela da izbori treći set, dobija set sa 6:4 i izjednačuje na 1:1 u setovima.\nMeč ide u treći odlučujući set, i na samom početku nije bilo brejkova pa su obe teniserke zadržale visok nivo igre. U tim momentima Ana je bila ta koja je kontrolisala rezultat, a to se posebno videlo u četvrtom gemu, kada je bez izgubljenog poena oduzela servis Ruskinji i povela sa 3:1. Počinje i peti gem Ana gubi prva dva servisa 0:30č. Ivanovićeva je u sred gema koji je u toku zatražila lekarsku pomoć zbog problema sa donjim delom leđa, a ona joj je pružena u svlačionici, pa je meč prekinut na nekoliko minuta.\nPo povratku na teren Kuznjecova je odmah imala šanse da Ani oduzme servis, ali se srpska teniserka uspešno odbranila i potvrdila brejk za vođstvo od 4:1. Ponovo se Ani na kratko ukazuje lekarska pomoć, a Ruskinja je prekinula njen niz, a potom je pritiskala srpsku teniserku, koja je odbranila brejk loptu i potom odigrala agresivno za 5:2. A onda Ivanovićeva maestralno zaključuje meč na način koji je obeležio celu borbu, brejkom za konačnih 6:2.\nDve igračice su napravile ukupno 12 brejkova, od čega je čak sedam viđeno u prvom setu, u kojem je Ivanovićeva tri puta nadoknađivala gubljenje servisa, te preokrenula na 7:5.\nŠta reći nego BRAVO ANA, i srećno u borbi sa sledećom Ruskinjom.\ntop vesti, sjajne vesti, ana ivanović, pobeda, osmina finala, peking, svetlana kuznjecova\nAna Ivanović pobedom nad Svetlanom Kuznjecovom u četvrtfinalu Pekinga postavio Milivoje Rosandić 09.10.2015


Košarkaški klub Mega Mozzart » MEGA UŠLA U DRUGU NEDELJU PRIPREMA ZA NOVU SEZONU\n– Počeli smo drugu nedelju rada na pripremama za novu sezonu. Prve dve, tri nedelje će akcenat sigurno biti na fizičkoj pripremi gde će kondicioni trener Marko Sekulić imati glavnu reč. Mi smo u prvoj nedelji uveli loptu, ali se nismo fokusirali na igru već na ispravljanje nekih tehničkih i taktičkih detalja. Posle dve, tri nedelje u ovom ritmu, košarka će polako preuzeti primat, dok će fizički deo krenuti da se smanjuje,\nrekao je Jovanović, a potom se osvrnuo na fizičko stanje ekipe:\n– Imati svoju halu gde je sve podređeno tvom timu znači mnogo i u normalnim situacijama, a posebno u ovakvoj specifičnoj, gde je to od primarne važnosti. Ne računajući igrače i stručni štab koji normalno ulaze u sastav tima, već ljude koji su tu maksimalno posvećeni da nas zaštite, u skladu sa merama, i gde vi znate koji su to ljudi, ko ulazi u halu i da su svi u službi kluba, to je od izuzetnog značaja u ovoj situaciji,\nANDRIJA MARJANOVIĆ PREŠAO IZ MEGE U SLOBODU IZ UŽICA


U Sankt Peterburgu se održava konferencija o očuvanju tigra\n21. novembar/studeni, 2010.\nU Sankt Peterburgu je u nedelju počela konferencija o očuvanju tigra kao ugrožene vrste, na kojoj su se okupili lideri 13 zemalja u kojima živi ova životinja.\nPrvi skup na ovako visokom nivou posvećen opstanku samo jedne životinjske vrste trajaće do 24. novembra, a otvorio ga je ruski premijer Vladimir Putin.\nGeneralni direktor Svetskog fonda za prirodu (WWF) Džejms Lip (James Leape) izjavio je da bi tigrovi, ukoliko se ne primene pravilne mere zaštite, mogli da nestanu do 2022, godine tigra po kineskom kalendaru.\nNa konferenciji bi trebalo da bude usvojen program čiji je cilj udvostručavanje populacije tigrova u prirodi do 2022. i deklaracija koju će potpisati lideri zemalja učesnica.\nUčesnici konferencije će tražiti i podršku donatora u finansiranju programa očuvanja tigrova, a procenjeno je da će u narednih pet godina biti potrebno dodatnih 330 miliona dolara za ostvarivanje tog plana.\nPrema proceni WWF-a u svetu je ostalo između 3.200 i 3.500 tigrova, prema 100.000 koliko ih je bilo pre 100 godina. Tri podvrste tigra - tigar sa Balija, sa Jave i kaspijski tigar - su nestale u poslednjih 70 godina, a opstanak još šest nije siguran.\nMogući 'džokeri' opozicije za smjenu crnogorske Vlade\nTalibani grubo kažnjavaju Afganistance zbog muzike u privatnim mobitelima\nAustralija najavljuje zakon protiv kleveta i trolova na internetu


Premijer Višković otvorio treći Samit energetike “SET – Trebinje 2022” - Top Portal\nNaslovnica Biznis Premijer Višković otvorio treći Samit energetike “SET – Trebinje 2022”\nPremijer Višković otvorio treći Samit energetike “SET – Trebinje 2022”\nPremijer RS Radovan Višković danas je u Trebinju svečano otvorio treći po redu “Samit energetike Trebinje 2022”, koji je okupio gotovo sve čelne ljude elektroprivreda iz regiona i više evropskih država.\nSvečanoj ceremoniji su prisustvovali i ministar energetike i rudarstva Republike Srpske Petar Đokić, ministar spoljne trgovine i ekonomskih odnosa u Savjetu ministara Staša Košarac, generalni direktor ERS Luka Petrović, gradonačelnik Trebinja Mirko Ćurić, predstavnici elektroprivreda iz zemalja regiona te više evropskih država.\n“Republika Srpska je energetski nezavisna zahvaljujući sopstvenim kapacitetima, a podizanje stepena energetskog suvereniteta jedan je od ključnih ciljeva i izazova ove i budućih vlada u Srpskoj”, izjavio je premijer Radovan Višković na otvaranju samita.\nVišković je istakao da Vlada Srpske planira podizanje energetskog suvereniteta kroz gradnju novih energetskih objekata iz obnovljivih izvora energije, istovremeno sa modernizacijom postojećih termoelektrana.\nPremijer je podsjetio da je prošle godine počela izgradnja hidroelektrana “Buk Bijela” i “Bistrica”, a da za oko mjesec dana očekuje početak pripremnih radova i na HE “Dabar”.\nVišković je rekao da se radi na projektima vjetroelektrana “Hrgud” i “Grebak”, kao i na solarnom parku “Trebinje jedan”, snage 170 megavata sa strateškim partnerom iz Mađarske.\n“Vlada Republike Srpske će nastaviti da podržava rast i razvoj svih naših kompanija i da podstičemo razvoj Srpske”, naglasio je Višković.\nVišković je ponovio da Republika Srpska danas i pored “divljanja” cijena energenata ima najpovoljnije cijene struje u okruženju i da je strateški cilj da građani i privreda i dalje imaju povoljne cijene energije, a da se istovremeno podstiče izvoz energenata.\nGeneralni direktor “Elektroprivrede Republike Srpske” Luka Petrović izjavio je da je u Srpskoj do 2029. godine planirano da budu izgrađeni i pušteni u rad energetski kapaciteti ukupne snage 1.000 megavata iz obnovljivih izvora energije.\nPetrović je na otvaranju Samita energetike rekao da je “Elektroprivreda RS” ugovorila 430 megavata snage tih postrojenja, a ostali investitori oko 180 megavata, te istakao da su potencijali mnogo veći.\nMinistar spoljne trgovine i ekonomskih odnosa u Savjetu ministara Staša Košarac izjavio je da Trebinje i Republika Srpska pokazuju da su energetski centar zapadnog Balkana.\nOn je ocijenio da je energetika veoma važan potencijal Republike Srpske i BiH te istakao opredjeljenje da se ova oblast razvija kao ključni sektor budućnosti.\nKošarac je dodao da je BiH članica Energetske zajednice, te istakao obavezu da se slijedi plan EU za reformu energetskog sektora, dodavši da je Republika Srpska primijenila sve obaveze reformi energetskog sektora što je potvrdio i Sekretarijat energetske zajednice.\nOn vjeruje da će i Federacija BiH svoj dio posla obaviti u zadatom roku, te ističe da BiH kada je riječ o zajedničkom nivou ima obaveze iz drugog i trećeg energetskog paketa.\nDirektor Sekretarijata energetske zajednice Artur Lorkovski rekao je nakon otvaranja Samita energetike da je BiH važan član Energetske zajednice.\nOn je naveo da je ova zajednica identifikovala mnogo nedostataka o kojima se raspravlja između Energetske zajednice i vlasti, te izrazio nadu da će greške biti otklonjene.\n“Mi iz Sekretarijata Energetske zajednice se nadamo da ćemo uvjeriti vlade država u regiji da je moguće postići tu energetsku nezavisnost na regionalnom nivou”, rekao je Lorkovski.\nGradonačelnik Trebinja Mirko Ćurić istakao je da je ovim skupom poslata jasna poruka da Trebinje može da se bavi između ostalog i kongresnim turizmom, istakavši da u narednom periodu grad treba da ide ka tome da proširuje kapacitete.\nUvodničar prvog panela na temu “Dekarbonizacija energetskog sektora” je Artur Lorkovski, direktor Sekretarijata Energetske zajednice.Među učesnicima panela su i ministri Staša Košarac i Petar Đokić.\nDrugi panel, na temu “Putevi i dinamika tranzicije elektroprivreda u regionu” na programu je danas.\nGovornik će biti i direktor sektora za strategiju “Elektroprivrede Srbije Aleksandar Jakovljević”, predsjednik Odbora direktora “Elektroprivrede Crne Gore” Milutin Đukanović, direktor za razvoj i investicije “ESM S Makedonija” Blagoj Gajdardžiski i direktor “HSE Slovenija” Viktor Vračar.\nSamit će trajati do petka, 18. marta, a na skupu će, u 10 odvojenih panela, učestovati oko 70 vodećih stručnjaka iz zemlje i regiona, ali i Poljske, Češke, Njemačke i Kine.\nSamit se održava u organizaciji “Elektroprivrede Republike Srpske”, grada Trebinja i preduzeća “SET” Trebinje.\nPrethodni članakPomoć za 104 poljoprivrednika u Nevesinju\nNaredni članakVLADA NASTAVLJA POMOĆ TREBINJU – Nastavljaju se radovi na istočnoj obilaznici, uskoro i na Žegulji


Dan posle: Zatvoreni putevi, evakuacija... - Sputnjik Srbija\nDan posle: Zatvoreni putevi, evakuacija...\n09:15 30.06.2018 (osveženo 09:22 30.06.2018) Preuzmite kraći link\nNevreme koje je juče pogodilo više delova Srbije izazivalo je bujice i probleme u saobraćaju, a u pojedinim mestima evakuisani su građani. Saobraćaj je i sada ponegde u prekidu.\nJP „Putevi Srbije“ saopštilo je jutros da je i dalje na snazi obustava saobraćaja u Grockoj, na raskrsnici ulica Smederevski put i Doktora Aleksandra Kostića.\nSaobraćaj je obustavljen usled urušavanja mosta zbog vremenskih neprilika.\nSaobraćaj se odvija alternativnim putnim pravcima, navodi se u saopštenju.\nU nevremenu koje je juče zadesilo opštinu Grocka poplavljeno je dosta kuća, a procena štete počinje danas, navedeno je na portalu „Grocka.info“.\nPrema podacima kojima raspolažu, najugroženija mesta su bili Begaljica, Umčari, pojedini delovi Grocke, a na nekoliko mesta saobraćaj je u potpunom prekidu.\nDubočajski potok odneo je most na Smederevskom putu i saobraćaj ka Smederevu je u potpunosti obustavljen do daljnjeg.\nMost u Begaljici ka Manastiru Rajinovac je takođe odnela bujica. Na terenu su hitne službe, policija, vatrogasci i žandarmerija.\nPredsednik opštine Dragoljub Simonović bio je sa saradnicima u Begaljici zajedno sa hitnim službama.\nIz Doma za stare u Umčarima koji je bio ugrožen usled poplava noćas, Hitna pomoć evakuisala je sedam osoba. Šestoro korisnika prebačeno je u prihvatilište u Kumodraškoj, dok je jednoj osobi trebalo medicinsko zbrinjavanje, rekli su Tanjugu u Hitnoj pomoći.\nTokom noći Hitna pomoć imala je u Beogradu 88 intervencija od čega osam na javnom mestu, a nije se dogodila nijedna saobraćajna nesreća.\nPodsetimo, olujno nevreme uz snažan vetar i veliku količinu padavina pogodilo je u petak i Suboticu. U tom gradu veliki broj ulica je poplavljen, saobraćaj je usporen, izvaljena su i mnoga stabla, a jedna osoba je lakše povređena.\nReka Vrbovica napravila je velike probleme žiteljima u selima Vrbovno i Konatice kod Stepojevca. Opširnije ovde.


Općina Stari Grad Sarajevo je osigurala besplatno korištenje bežičnog interneta na lokalitetu Baščaršijskog trga građanima i turistima koji posjećuju najuže gradsko jezgro - Baščaršiju.Korisnicima će biti na raspolaganju i početna stranica sa osnovnim (servisnim) informacijama i dobrodošlicom Općine Stari Grad. Radio 8 - Vaš najbolji prijatelj!\nBesplatno korištenje bežičnog interneta na Baščaršiji\nOpćina Stari Grad Sarajevo je osigurala besplatno korištenje bežičnog interneta na lokalitetu Baščaršijskog trga građanima i turistima koji posjećuju najuže gradsko jezgro - Baščaršiju.Korisnicima će biti na raspolaganju i početna stranica sa osnovnim (servisnim) informacijama i dobrodošlicom Općine Stari Grad.\nOpćina Stari Grad Sarajevo je osigurala besplatno korištenje bežičnog interneta na lokalitetu Baščaršijskog trga građanima i turistima koji posjećuju najuže gradsko jezgro - Baščaršiju.Korisnicima će biti na raspolaganju i početna stranica sa osnovnim (servisnim) informacijama i dobrodošlicom Općine Stari Grad. "Radi se o neograničenom broju konekcija. Lokalitet bežičnog interneta obuhvata Baščaršijski plato do tramvajske stanice, do kraja ulice Halači, u Saračima do Teološkog fakulteta i u Bravadžiluku do restorana Bosanska kuća", rečeno je iz Općine Stari Grad. U Turističko-informativnom punktu u ulici Sarači 18. aprila će biti predstavljen projekt uspostavljanja bežičnog interneta i početne stranice. Iz Općine Stari Grad poručuju da je ovo samo početak projekta, te da je u planu pokrivanje bežičnim internetom i Trga oko sarajevske Katedrale i Trga park At mejdan.


RTCG - Radio Televizija Crne Gore - Nacionalni javni servis :: Arsenal :: Planirana nabavka kopnene municije\nMINISTARSTVO ODBRANE 24. 02. 2019. 07:04 >> 06:33 8\nPlanirana nabavka kopnene municije\nMinistarstvo odbrane Crne Gore planira da se za naredni srednjoročni i dugoročni period uključi u nabavku "odlučujuće municije" u okviru LBDM inicijative, saopšteno je Pobjedi iz Ministarstva odbrane.\n"Odlučujuća municija" kopnene vojske je NATO termin koji podrazumijeva ubojna sredstva malog i velikog kalibra, raketna sredstva kao i druge vrste ubojnih sredstava kopnene vojske koja zbog svog značajnog dejstva mogu odlučujuće uticati na ishod borbi.\nVojska Crne Gore, kako navode, za sada ima dovoljno rezervi LBDM-a u svojim skladištima, i postojeći kratkoročni planovi nabavki ovih sredstava se ne zasnivaju na nabavkama preko LBDM projekata.\nU toku NATO samita u Briselu, ministar odbrane Predrag Bošković potpisao je sa ministrima odbrane 15 zemalja članica NATO i ministrom odbrane Republike Makedonije memorandum o razumijevanju koji se odnosi na multinacionalnu saradnju u vezi sa nabavkom odlučujuće municije kopnene vojske (LBDM).\nPočetkom ovog mjeseca, Danska, Francuska i Holandija, članice Alijanse, koje su potpisnice inicijative, primile su prvu isporuku protivtenkovskog oružja kroz ovaj program.\nNa pitanje kada će Crna Gora regulisati pravni okvir kako bi mogla da koristi benefite ovog programa, iz Ministarstva odbrane kazali su da naša zemlja ima regulisan osnovni pravni okvir za nabavku i korišćenje sredstava u okviru NATO LBDM projekta, jer je pristupila ovoj inicijativi potpisivanjem odgovarajućeg memoranduma o razumijevanju na NATO samitu održanom u julu 2018. u Briselu.\n"Međutim, uključivanje u konkretne LBDM projekte je moguće kroz zaključivanje posebnih implementacionih sporazuma, kojima ćemo pristupati u skladu sa našim procjenama i potrebama", kazali su iz ministarstva.\nDodaju i da su glavni benefiti koje će Crna Gora i Ministarstvo odbrane imati, mogućnosti nabavke municije pod povoljnijim uslovima kroz LBDM projekte, a to će se, objašnjavaju iz ministarstva, postići grupisanjem nacionalnih zahtjeva za nabavke, postizanje ušteda u troškovima i vremenu kao rezultat multinacionalnog pristupa.\nIz resora Predraga Boškovića napominju da u skladu sa postojećom materijalnom formacijom, Vojska Crne Gore za sada ima dovoljno rezervi LBDM-a u svojim skladištima, i postojeći kratkoročni planovi nabavki ovih sredstava se ne zasnivaju na nabavkama preko LBDM projekata.\n"Međutim, za naredni srednjoročni i dugoročni period planiramo da se uključimo u jedan od takvih budućih aranžmana, što će zavisiti od konkretnih projekata koji će u okviru LBDM-a u međuvremenu biti razvijeni", dodaju iz MO.\nIstiču i da pristupanje LBDM inicijativi predstavlja važan korak u procesu planiranja odbrambene politike Crne Gore, i njenom primjenom će se značajno proširiti mogućnosti za jačanje sposobnosti i kapaciteta Vojske Crne Gore.


Sistem zaštite zdravlja i bezbjednosti na radu\nSvjesni da su zaposleni osnovni nosioci uspjeha, posvetili smo Sistemu upravljanja zaštitom zdravlja i sigurnosti na radu značajnu pažnju, te ga od 2014. godine uključili u integrisani sistem upravljanja. Sistem upravljanja zaštitom zdravlja i sigurnosti na radu u JP “Komunalno Brčko” je u julu 2018. godine recertifikovan u skladu sa novim standardom ISO 45001:2018.\nSvoje opredjeljenje za primjenu ovog upravljačkog sistema iskazali smo kroz Politiku zaštite zdravlja i sigurnosti na radu (OH&S) politiku.\nSvrha ovog sistema upravljanja je pružanje okvira za upravljanje rizicima i prilikama u području zaštite zdravlja i sigurnosti na radu. Cilj i očekivani ishodi Sistema upravljanja zaštitom zdravlja i sigurnošću na radu su sprečavanje povreda na radu i bolesti radnika te pružanje sigurne i zdrave radne okoline, a posljedično je od kritičke važnosti za organizaciju eliminisanje opasnosti i smanjenje rizika preduzimanjem preventivnih zaštitnih mjera. Kad su te mjere primijenjene od strane organizacije kroz sistem upravljanja, one poboljšavaju svoju uspješnost zaštite zdravlja i sigurnosti na radu.\nMi razmišljamo unaprijed gledajući dalje od usaglašavanja sa zakonodavstvom i zauzimamo proaktivan pristup identifikaciji, procjeni, kontroli i smanjenju rizika po zdravlje i sigurnost kako zaposlenih tako i svih posjetilaca. Uspostavljanjem, dosljednom primjenom i stalnim poboljšanjem Sistema upravljanja zaštitom zdravlja i sigurnosti na radu, JP „Komunalno Brčko“ obezbjeđuje adekvatna i bezbjedna radna mjesta i teži ka nultom nivou rizika za zaposlene, izvođače radova, građane, posjetioce i sva druga lica koja borave u radnim prostorijama preduzeća.


Povećan broj turista u Srbiji - GEM info\n4. avgusta 2018. 24. decembra 2018. Redakcija 0 Comments Turisti, Turizam\nU prvoj polovini godine u Srbiji je boravilo 1,567.728 turista, što je za devet odsto više u odnosu na isti period prošle godine, saopštila je Turistička organizacija Srbije.\nOd izabranih turističkih mesta, mereno brojem ostvarenih noćenja, domaći turisti su u periodu januar-jun 2018. godine najviše su boravili na Zlatiboru, zatim slede Kopaonik, Vrnjačka Banja, Sokobanja i Beograd.\nNajbrojniji gosti u prvih šest meseci koji su posetili Beograd su iz Turske, Hrvatske, Narodne Republike Kine, Bosne i Hercegovine, Nemačke, Slovenije, Grčke, Crne Gore i Italije, saopšteno je iz Turističke organizacije Beograda. Prema broju noćenja prednjače gosti iz Turske, Kine i Grčke, ali i Ruske Federacije i Izraela.\nNajznačajniji rast su ostvarili gosti iz Narodne Republike Kine, koji su sada prema broju dolazaka treći, a prema broju noćenja drugi na listi. Iz ove agencije kažu da u narednom periodu očekuju dalji rast broja gostiju iz Kine, ali i veći broj turista iz regiona.\nOd januara do juna u Srbiji je ostvareno ukupno 4.288.620 noćenja, što je 13 odsto više u odnosu na isti period 2017. godine. Od toga su domaći turisti ostvarili 2,7 miliona noćenja, a inostrani 1,6 miliona.\nOd izabranih turističkih mesta, mereno brojem ostvarenih noćenja, domaći turisti su u periodu januar-jun 2018. godine najviše su boravili na Zlatiboru, zatim slede Kopaonik, Vrnjačka Banja, Sokobanja, Beograd. Od stranih posetilaca, najveći broj noćenja ostvarili su turisti iz Bosne i Hercegovine, a slede turisti iz Crne Gore, Rumunije, Turske, Hrvatske, Bugarske.\nShare the post "Povećan broj turista u Srbiji"\n← Mere zaštite od virusa Zapadnog Nila\nZavršni radovi na izgradnji putnog pravca u Tabanovcu →


Srbija šalje 1,64 miliona evra udruženjima u Crnoj Gori | Direkt.rs\nPočetna Ekonomija Srbija šalje 1,64 miliona evra udruženjima u Crnoj Gori\nSrbija šalje 1,64 miliona evra udruženjima u Crnoj Gori\nVlada Srbije donela je odluku o upućivanju jednokratne finansijske pomoći različitim udruženjima u Crnoj Gori u ukupnoj vrednosti od 1,64 miliona evra.\nVlada Republike Srbije donela je na sednici odluku o upućivanju jednokratne finansijske pomoći različitim udruženjima u Crnoj Gori, koja se bave unapređenjem privredne, kulturne i političke saradnje Crne Gore sa Srbijom i Republikom Srpskom.\nUkupna vrednost pomoći iznosi više od 1,64 miliona evra, navedeno je u saopštenju Vlade Srbije.\nPredsednik Srbije Aleksandar Vučić je juče, nakon razgovora sa patrijarhom Irinejom podsetio da Srbija već mnogo pomaže i podržava srpska udruženja, naučnu, kulturnu zajednicu i to, kaže, više nego ikada pre, i da je za Srpsku kuću u Podgorici izdvojeno više od tri miliona evra.\nPomoć će se nastaviti, poručio je tom prilikom Vučić i istakao da ta pomoć nikada nije bila tajna, kao i da nikada nije bila uslovljavana bilo čime, odnosno da je on sam neretko bio na meti kritika ljudi kojima pomažemo.


ZDRAVSTVENI SISTEM PRED "PUCANJEM"?! Aleksandar Vučić najavio izgradnju nove kovid bolnice - TopVesti.rs\nEpidemiolog Predrag Kon izjavio je danas da je medicinski deo Kriznog štaba predložio vanredno stanje i zatvaranje svih objekata, osim apoteka, prehrambenih radnji i benzinskih stanica. Kon je za RTS rekao da vanredno stanje nema alternativu inače će zdravstveni sistem da pukne. On je ocenio da rezultat jedino može dati potpuno sprečavanje kontakata\nALEKSANDAR VUČIĆ NAJAVIO IZGRADNJU NOVE KOVID BOLNICE: Krizni štab zahteva uvođenje vanrednog stanja, zdravstveni sistrem pred "pucanjem"?!\nEpidemiolog Predrag Kon kaže za RTS da je medicinski deo Kriznog štaba predložio vanredno stanje i zatvaranje svega osim apoteka, prehrambenih radnji i pumpa. Ističe da vanredno stanje nema alternativu „inače ćemo pući k’o zvečka“. Predrag Kon je, gostujući u Jutarnjem programu RTS-a, rekao da rezultat jedino može dati potpuno sprečavanje kontakata\nEpidemiolog i član Kriznog štava Predrag Kon izjavio je da vanredno stanje nema alternativu, inače će zdravstveni sistem da pukne i poručio da rezultat jedino može dati potpuno sprečavanje kontakata. Kon je za RTS rekao da je medicinski deo Kriznog štaba predložio vanredno stanje i zatvaranje svih objekata, osim apoteka, prehrambenih radnji i pumpnih\nFoto: Tara Radovanović / Tanjug Epidemiolog Predrag Kon kaže za RTS da je medicinski deo Kriznog štaba predložio vanredno stanje i zatvaranje svega osim apoteka, prehrambenih radnji i pumpa. Ističe da vanredno stanje nema alternativu "inače ćemo pući k'o zvečka". Predrag Kon je, gostujući u Jutarnjem programu RTS-a, rekao da rezultat jedino može dati\nČlan Kriznog štaba, epidemiolog dr Predrag Kon izjavio za RTS da je medicinski deo Kriznog štaba predložio vanredno stanje i zatvaranje svega. foto: Prva Tv Prema njegovim rečima, ostale bi otvorene samo apoteka, prehrambene radnje i pumpe. Ističe i da vanredno stanje nema alternativu "inače ćemo pući k'o zvečka". On je rekao i da rezultat jedino može\nMedicinski deo Kriznog štaba predložio je vanredno stanje i zatvaranje svega osim apoteka, prehrambenih radnji i pumpi, rekao je epidemiolog i član Kriznog štaba Predrag Kon za Radio-televiziju Srbije (RTS). „Ovakve mere koje su bile preko vikenda nisu ono što je medicinski deo Kriznog štaba tražio, daleko oštrije smo tražili, da sve bude zatvoreno\nEpidemiolog Predrag Kon kaže da je medicinski deo Kriznog štaba predložio vanredno stanje i zatvaranje svega osim apoteka, prehrambenih radnji i pumpa. Kon je rekao da rezultat jedino može dati potpuno sprečavanje kontakata - Ovakve mere koje su bile preko vikenda nisu ono što je medicinski deo Kriznog štaba tražio, daleko oštrije smo tražili, da sve


VIJEĆE MINISTARA BIH: Utvrđen Prijedlog zakona o dopunama Zakona o parničnom postupku pred Sudom BiH\nVijeće ministara BiH jednoglasno je utvrdilo Prijedlog zakona o dopunama Zakona o parničnom postupku pred Sudom Bosne i Hercegovine, kojim se omogućava bolja zaštita svjedoka.\nRiječ je o sistemskom zakonu koji će bez ikakvih finansijskih implikacija po budžet omogućiti unaprijeđen zakonski okvir za zaštitu prava žrtava koje su svjedočile u krivičnim postupcima, uključujući i postupke u vezi s ratnim zločinima, organiziranim kriminalom ili trgovinom ljudima.\nMinistarstvo pravde dostavit će Prijedlog zakona Parlamentarnoj skupštini BiH na razmatranje po osnovnom zakonodavnom postupku.\nNa sjednici je usvojen Program ekonomskih reformi Bosne i Hercegovine za period 2021. - 2023. godine (PER BiH 2021. – 2023.), uz sugestije predsjedavajućeg Vijeća ministara i Ministarstva vanjske trgovine i ekonomskih odnosa BiH.\nDirekcija za ekonomsko planiranje će PER BiH dostaviti Evropskoj komisiji.\nProgram ekonomskih reformi do 2023. godine izrađen je prema smjernicama Evropske komisije i sadrži srednjoročni makroekonomski okvir i okvir fiskalne politike, te sveobuhvatan program strukturalnih reformi u cilju poboljšanja rasta i konkurentnosti zemlje.\nKljučno uporište za ekonomska kretanja u BiH u periodu od 2021. do 2023. godine predstavljat će kretanja privredne aktivnosti u eksternom okruženju i razvoj situacije u vezi s pandemijom COVID-19.\nVijeće ministara BiH izjasnit će se o Prijedlogu zakona o izmjenama i dopunama Zakona o javnim nabavkama u drugom krugu glasanja, nakon što danas Prijedlog zakona nije dobio potrebnu većinu za utvrđivanje i dostavljanje Parlamentarnoj skupštini.\nČlanovi Vijeća ministara BiH obavit će konsultacije prije narednog kruga glasanja u vezi sa sugestijama koje su predložene na sjednici, a odnose se na inspekcijski nadzor.\nRadna grupa će u roku od 90 dana od svog imenovanja sačiniti nacrt strategije za reformu sektora pravde i prateći akcioni plan za njenu provedbu i dostaviti ga na razmatranje i usvajanje Vijeću ministara BiH, vladama Republike Srpske i Federacije BiH, te Pravosudnoj komisiji Brčko distrikta Bosne i Hercegovine.\nVijeće ministara BiH upoznato je s Odlukom o angažiranju resursa Oružanih snaga BiH na pružanju pomoći civilnim organima u privremenom angažiranju inženjerijskih jedinica na području grada Bihaća, koju je Predsjedništvo Bosne i Hercegovine donijelo na 101. vanrednoj sjednici, održanoj 22. januara 2021. godine.\nPripadnici Oružanih snaga BiH angažirani su na izgradnji pristupnog puta prema kampu "Lipa" i sanaciji platoa u ovom migrantskom kampu.\nIZVOR: Vebsajt Vijeća ministara BiH, 03.02.2021.


Jednostavno unapredite zadatke\nIdealna platforma za unapređivanje produktivnosti i bezbednosti u digitalnoj kancelariji. Prilagodite ga pomoću aplikacija za tok posla kompanije Lexmark ili samo povećajte efikasnost zahvaljujući obostranom skeniranju, naprednim funkcijama kopiranja, velikim brzinama do 33 stranice u minuti i standardnom ulaznom kapacitetu do 3200 listova. Standardno se isporučuje sa čvrstim diskom za proširenu funkcionalnost.\nU napredne funkcije kopiranja spadaju prioritetno kopiranje za privremeno prekidanje dugačkih zadataka štampanja, kopiranje ID kartica za štampanje kopija obe strane na jednom listu i probno kopiranje za pregledanje zadatka. Sve ovo je uklopljeno sa fleksibilnom, vrhunskom bezbednošću koja omogućava jednostavno omogućavanje/onemogućavanje funkcija.\n250-listova izlazna kaseta, Integrisani dupleks, 100-listova višenamenski ulagač, 550-listova ulazni nosač, 550-listova fioka\n100000 Strana mesečno2


Поповић: Гас из Русије по повољнијим ценама, као и до сада\nHomeEkonomijaPopović: Gas iz Rusije po povoljnijim cenama, kao i do sada\nMinistar za inovacije i tehnološki razvoj Nenad Popović izjavio je danas da će, uprkos energetskoj krizi u svetu, ruski gas u Srbiju ove sezone stizati redovno i to po povoljnijim cenama, kao i do sada.\nPopović je to izjavio na konferenciji za medije, posle sednice Međuvladinog komiteta za saradnju Srbije i Rusije koja je održana na Zlatiboru, na kojoj je kopredsedavao zajedno sa zamenikom predsednika Vlade Rusije Jurijom Borisovom.\n“Sada u ovom teškom energetskom vremenu, kada je cena gasa eksplodirala i veća je 10 ili 20 puta nego što je to bilo pre godinu ili dve, Rusija je opet uz nas. U toku su i pregovori o novom dugoročnom ugovoru između Gasproma i Srbijegasa i ono što je najvažnije, gospodin Borisov, veliki prijatelj Srbije, uverio me je da će u Srbiji biti toplo ove zime i sigurni smo i da će cena biti onakva kakvu je Rusija uvek davala Srbiji, povoljnija”, rekao je Popović.\nIstakao je da je na predlog Borisova naša zemlja počela da proizvodi ruske vakcine Sputnjik V, dodajući da su se potom predsednik Srbije Aleksandar Vučić i ruski predsednik Vladimir Putin o tome dogovorili.\nOn je podsetio na još neke teške trenutke kada se Rusija pokazala kao veliki prijatelj Srbije i naveo da je bila uz nas u Prvom i Drugom svetskom ratu, onda kada je stavila veto u Savetu bezbednosti UN da tzv. Kosovo ne postane država.\n“Rusija je uvek poštovala naš teritorijalni integritet i suverenitet po pitanju KiM, kao i Rezoluciju 1244 i Ustav Srbije”, istakao je Popović.\nPodsetio je i da je Rusija stavila veto na pokušaj da se Srbi proglase za genocidan narod.\n“Na tome smo im veoma zahvalni”, podvukao je Popović.\nGovoreći o sednici Međuvladinog komiteta za saradnju Srbije i Rusije, Popović je rekao da je to bio naporan, težak i brz program, ali da je urađeno mnogo u svim delovima Međuvladinog komiteta – saobraćaju, infrastrukturi, energetici, inovacijama, zdravstvu, privredi…\nIstakao je da je tokom ovog zasedanja doneto mnogo značajnih odluka, dokumenata i predloga koji će se ubuduće realizovati.\nPopović je kazao da je ovom zasedanju Međuvladinog komiteta na Zlatiboru prisustvovalo više od 120 gostiju iz Rusije i više od 80 gostiju iz Srbije.\n“Naši gosti su mogli da se upoznaju sa lepotama Srbije i moram da kažem da su oduševljeni srdačnim i toplim prijemom ovde na Zlatiboru, pogotovo lepotama koje ovaj deo Srbije ima”, rekao je Popović.\nNajavio je da će se Borisov i on tokom dana sastati i sa predsednikom Srbije Aleksandrom Vučićem i njegovim timom, a na tom sastanku, kako kaže, biće nastavljeni razgovori i o gasu i svemu ostalom što su bile teme sednice Međuvladinog komiteta.\nZamenik predsednika Vlade Rusije Jurij Borisov istakao je da Srbija i Rusija imaju dinamičnu političku saradnju i da je zasedanje bilo konstruktivno, posebno po pitanju razvoja privrednih i ekonomskih odnosa dve zemlje.\n“Uspeli smo da obnovimo robnu razmenu ove godine i dovedemo je na nivo pre pandemije. U sferi zdravstva radimo zajedno, ruski i srpski stručnjaci obezbedili su proizvodnju ruske vakcine na teritoriji Srbije, što će obezbediti zdravstvenu bezbednost. Radili smo na završetku gasovoda Južni tok i njegovog puštanja i to će obezbediti energetsku sigurnost Srbije, ali i otvaranju novih smerova saradnje, koji će doneti nove prihode Srbiji“, naveo je Borisov.\nKazao je da Srbija i Rusija imaju bratske odnose i da se raduje daljim planovima za unapređenje odnosa.\nPutnički avion prinudno sleteo u Turskoj zbog pretnje bombom


Tanjug 27. septembra 2021. 15:57\nBEOGRAD – Specifična situacija u Brazilu kada je u julu temperatura pala ispod nule i povećanje cena transporta iz Vijetnama odraziće se na cenu kafe u Srbiji koja će, prema rečima sekretara Udruženja za biljnu proizvodnju i prehrambenu industriju Privredne komore Srbije Aleksandra Bogunovića, do kraja godine skočiti za 10 odsto.\n„Očekuje se da će cena ići za 10 odsto gore u periodu do kraja godine, ali je sasvim izvesno da će naredne godine cena kafe porasti bar za još pet posto gore“, rekao je Bogunović za Tanjug, ističući da bi nova cena kafe bila od 270 do 300 dinara za 200 grama.\nTakođe je dodao da se kafa koja se trenutno nalazi na tržištu Srbije povlači iz zaliha, a da su cene „otišle“ na globalnom nivou i do 90 odsto te da je poskupljeneje nakon uvoza neminovnost.\nBogunović je rekao da se situacija iz Brazila dosta odrazila na cenu na berzi, jer je rod arabike desetkovan zbog mraza.\n„Poskupljenje arabike dovelo je do toga da, zbog veće potražnje, skoči cena i arabuste, koja je ove godine odlično rodila i sada prati rast cene na tržištu“, kaže on.\nObjasnio je da na uvećanje cena kafe utiče poskupljenje cena transporta, koje je posledica toga što nema dovoljno kontejnera u kojima se roba prevozi, ističući da je sa 1000 dolara transport skočio na 10.000.\nNaveo je da se cena kafe u Srbiji četiri godine nije menjala, jer su proizvođači zadržali iste cene, iako je akciza na kafu rasala i sada je iznosi 8,4 odsto.\nOsvrnuo se na to da postoji mogućnost da će zbog jače cene, mnogi pokušati da „nauštrb kvaliteta“, kroz različite mešavine pojačaju sadržaj nekih drugih surogata kafe, ali da će, zbog novog pravilnika o kvalitetu, to biti istaknuto na deklaraciji.\nOn ističe da se godišnje u Srbiji uveze oko 30.000 tona kafe i to uglavnom iz Brazila, koji je najveći proizvođač kafe arabika na svetu i snabdeva čak trećinu svetskog tržišta.


Pošta Srbije pokrovitelj maraton, izdaje prigodnu marku\nTanjug 13. maja 2022. 15:13\nBEOGRAD – Pošta Srbije pokrovitelj je jubilarnog 35. Beogradskog maratona, koji se ove godine održava na Međunarodni dan porodice i pod sloganom „Prijateljstvo na duge staze” u nedelju 15. maja, a jedna od glavnih takmičarskih trka nosiće naziv „Pošta Srbije Štafetni polumaraton”.\nUgovor o pokroviteljstvu potpisali su danas Zoran Đorđević, v. d. direktora Pošte Srbije i Darko Habuš, direktor Beogradskog maratona, saopšteno je iz Pošte Srbije.\nĐorđević i Habuš predstavili su i specijalno izdanje prigodnih poštanskih maraka „35. Beogradski maraton”, koje je Pošta Srbije izdala u čast jubileja najvećeg, najmasovnijeg i najznačajnijeg tradicionalnog sportskog događaja u Beogradu i celoj zemlji, na konferenciji u Starom dvoru.\n„Pošta Srbije velika je porodica sa 15.000 zaposlenih i društveno-odgovorna kompanija koja posebnu pažnju poklanja promociji sporta, fizičke aktivnosti i zdravih stilova života.\nPored zadovoljstva, osećamo da nam je dužnost da budemo prisutni na ovom prestižnom sportskom događaju, podržimo ciljeve manifestacije, pozovemo na bavljenje sportom i zajedno pošaljemo jednu od najlepših razglednica iz naše prestonice, dok će na poštanskim markama ostati zabeležen ovaj važan jubilej Beogradskog maratona, njegova popularnost i značaj. Poželeo bih mnogo uspeha takmičarima i organizatorima, a svim posetiocima lep i ugodan boravak u našem gradu”, rekao je Đorđević.\nOve specijalne marke moći će da se kupe na štandu Pošte Srbije na samom događaju u nedelju, dok će se zajedno sa tematskim razglednicama i drugim poštanskim proizvodima naći u ponudi na prodajnom štandu Pošte Srbije u tržnom centru „Galerija” danas i u subotu 14. maja, pored standardnih načina za onlajn kupovinu na sajtu https://efilatelija.posta.rs/, u specijalizovanoj prodavnici u Takovskoj 7, i na šalterima u poslovnicama pošta.


„I ja se pitam, zar ne?“\nNa Otvorenom univerzitetu održana izložba slika Borisa Hrnjaka i Petra Fehera iz Udruženja Zajedno\nNa Otvorenom univerzitetu, u ponedeljak, 15. decembra otvorena je izložba slika Borisa Hrnjaka i Petra Fehera, korisnika dnevnog boravka odraslih osoba sa invaliditetom gradskog Udruženja za podršku osobama sa psihofizičkim smetnjama „ZaJedno“.\nOtvarajući izložbu, Mile Tasić je u osvrtu na izložene radove dvojice autora rekao, da su njihovi umetnički radovi protkani izuzetno iskrenim autorskim pečatom i da kod njih nema koketiranja, niti dodvoravanja nekim trenutnim interesima javnosti.\n— Slike su nastale iz duše, srca, i to se jasno vidi. Pored boja, korišćen je i kanap, kojim inače vrlo malo umetnika radi, što slikama daje posebnu vrednost — istakao je između ostalog Tasić.\nOvo je osmo samostalno izlaganje Subotičanina Borisa Hrnjaka, mladića sa Daunovim sindromom, koji se ovoga puta predstavio sa svoje 22 slike. Ruža Hrnjak, Borisova majka rekla je u izjavi za naš list, da je njen sin još od malena počeo da crta, olovkom uglavnom, da bi se tek kasnije ispoljio njegov talenat koji je doveo do platna i ozbiljnih boja, pa se tako sada već 15-tak godina bavi slikanjem.\nDrugi autor, Petar Feher za ovu priliku pripremio je 24 umetnička dela. Koristio je kombinovanu tehniku i grafite.\n— Želeo sam da prikažem svoj trud unazad tri, četiri godine. Slike nemaju posebnu tematiku, uglavnom sam radio pejzaže, mrtvu prirodu, što mi je najsrodnije — rekao je autor.\nU okviru izložbe, nalazi se i postavka plakata na temu „I ja se pitam, zar ne” autorke Ivane Brašič, čiji su radovi nastali kao podrška projektu koje Udruženje „ZaJedno” realizuje sa još devet subotičkih organizacija osoba sa invaliditetom.\nVesna Gavrić, član Udruženja „Zajedno” objasnila je, da je Udruženje podržalo ovu izložbu kako bi sugrađanima proširilo ugao gledanja na osobe sa invaliditetom. Gavrićeva je naglasila da javnost obično gleda šta osobe sa invaliditetom ne mogu, a ređe ono što mogu, a ova izložba je dobar primer ovakvih nedoumica.\nProjekat „Korak ka usluzi stanovanje uz podršku za osobe sa invaliditetom”, podržan je od strane TRAG fondacije, sa ciljem podizanja nivoa svesti o pravima osoba sa invaliditetom na život u otvorenoj zajednici. Stupanjem na snagu novog Zakona o socijalnoj zaštiti u martu 2011. godine, stanovanje uz podršku, prepoznato je kao jedna od novih socijalnih usluga za osobe sa invaliditetom, a Pravilnikom o bližim uslovima i standardima pružanja socijalnih usluga omogućeno je da pružaoci usluge mogu biti iz javnog, privatnog i civilnog sektora.\nDanas, najveći broj kućnih zajednica u Srbiji kroz koje se sprovodi ova usluga realizuje se u Beogradu i Novom Sadu, dok je u našem gradu ova ideja u fazi stvaranja uslova za njenu realizaciju.


Znanje i poverenje naše su osnovne vrednosti - Unija računovodska hiša\nPočetna / Preduzeće\nZnanje i poverenje naše su osnovne vrednosti\nSa namerom postizanja najviših standarda izvršenih usluga koje se zasnivaju na visokim stručnim sposobnostima, pre skoro jedne dekade počeli smo sa objedinjavanjem samostalnih računovodstvenih servisa, kako u Sloveniji, tako i u drugim zemljama bivše Jugoslavije.\nStalnim ulaganjem u stručno obrazovanje svih zaposlenih i razvojem naprednih načina poslovanja postizanje najviših standarda danas je za nas nešto što se podrazumeva, a znanje je jedna od osnovnih vrednosti UNIJE.\nNaši klijenti su privredna društva svih veličina, samostalni preduzetnici, zavodi, društva i druge neprofitne organizacije sa veoma različitim delatnostima, ali sa veoma sličnim potrebama. Svima je potreban partner od poverenja koji prati i usmerava njihovo poslovanje kako bi ono bilo u skladu sa zakonodavstvom i ujedno ekonomično. Ulaganjem u razvoj naprednih tehnoloških rešenja postavljamo nove granice u računovodstvenoj delatnosti, sve sa ciljem racionalizacije operativnog poslovanja naših klijenata.\nKako bi našim klijentima u poslovanju pružali pomoć, a ne samo zadovoljavali zakonske zahteve, potrebno je obostrano poverenje. I poverenje je takođe jedna od osnovnih vrednosti UNIJE. Sertifikati, nagrade i naziv najboljeg računovodstvenog servisa u Sloveniji, stečeni od strane stručnih komisija već nekoliko godina uzastopno, znače potvrdu da smo na pravom putu. Dugoročni privredni rast naših klijenata i lični rast i društveno odgovorno postupanje svih nas je naša misija.\nMiran Pikovnik, predsednik nadzornog odbora


Rustični obrisi - Temafloor epoksi sistem za podove - PODOVI\nIndustrijski podovi Rustični obrisi – Temafloor epoksi sistem za podove\nTikkurila je u svom proizvodnom programu posebno ponosna na Temafloor epoksi sistem za podove, koji pored osnovne zaštitne funkcije, uspešno ispunjava i sve potrebe u pogledu mehaničkih i estetskih zahteva tržišta, odnosno investitora.\nUkoliko želite u svojim prostorijama da imate podove koji su dugotrajni, otporni i jednostavni za održavanje i sa jedinstvenom dekorisanim rešenjima, pravi izbor su Tikkurila dekorativni epoksi podovi.\nRustični obrisi su način na koji možete prilagoditi površinu po kojoj hodate atmosferi u kojoj ćete osetiti duh starih i arhaičnih vremena, podsećajući Vas da dobre stvari dugo traju.\nOvakvo rešenje je pogodno za mesta kao što su lounge barovi, čitaonice, izložbene sale i svi objekti i prostorije gde se neguje evergreen stil i atmosfera starih, dobrih vrednosti, koja uvek stvara prijatan i nostalgičan ambijent.\nPrethodni tekstZvučna izolacija podova – koliko ulažemo u nju?\nSledeći tekstSikaCeram® Svet – Polaganje keramike velikih dimenzija


Bosanskohercegovačka poljoprivreda treba jake brendove - FARMABIH.BA\nBosanskohercegovačka poljoprivreda treba jake brendove\nOdržani treninzi o grafičkom dizajnu i marketingu sa predstavnicima poljoprivrednih organizacija\nDanas i jučer su u Sarajevu i Banjoj Luci održane radionica iz grafičkog dizajna i marketinga za organizacije iz sektora poljoprivrede. Riječ je o nastavku aktivnosti USAID/Sweden FARMA II Projekta kojim se želi podržati stvaranje novih brendova u bosanskohercegovačkoj poljoprivredi, podrška postojećim te osigurati povjerenje potrošača u domaće proizvode.\n„Nakon jučerašnje radionice u Banjoj Luci i današnje u Sarajevu možemo reći da postoji veliki interes poduzetnika iz sektora poljoprivrede za razmjenu iskustava i unapređenje u primjeni dizajna i marketinga na osiguranje većeg prometa i prodaje domaćih proizvoda. Učesnici su mogli da saznaju više i o brendiranju, razvoju prepoznatljivih logotipa, ali i da podijele iskustva vezana za izazove pakovanja proizvoda na našem tržištu“, dodaju iz USAID/Sweden FARMA II Projekta.\nDomaćin u Banjoj Luci bila je Privredna komora RS, dok je u Sarajevu događaj održan u Federalnom zavodu za poljoprivredu.\n„Vjerujemo da je radionica bila korisna za unapređenje vlastitog dizajna i bolje razumijevanje svih procesa vezanih za dizajn, kao i razumijevanje drugih pitanja iz oblasti marketinga. Poseban akcent je stavljen na potencijalnu saradnju sa vanjskim dizajnerima i upute firmama kako da vode ovaj proces i izvuku maksimalnu vrijednost iz uloženih sredstava“, napominju iz USAID/Sweden FARMA II Projekta.


Telekom Srbija na 192. mestu Deloitte liste 500 najvećih kompanija u centralnoj Evropi Telekom Srbija na 192. mestu Deloitte liste 500 najvećih kompanija u centralnoj Evropi – Personal magazin\nTelekom Srbija na 192. mestu Deloitte liste 500 najvećih kompanija u centralnoj Evropi\nNa tradicionalnoj rang listi revizorsko-konsultantske kuće Deloitte “Top 500 kompanija u centralnoj Evropi” na osnovu ostvarenih prihoda od prodaje, nalazi se 10 kompanija iz Srbije, dve više u odnosu na…\nNa tradicionalnoj rang listi revizorsko-konsultantske kuće Deloitte “Top 500 kompanija u centralnoj Evropi” na osnovu ostvarenih prihoda od prodaje, nalazi se 10 kompanija iz Srbije, dve više u odnosu na prošlu godinu .\nZauzevši 63. mesto među 500 najvećih u centralnoj Evropi, među srpskim kompanijama ove godine se najbolje plasirao NIS, koji je sa ostvarenim prihodima od 2,29 milijardi evra u 2013. godini zauzeo 63. mesto na listi (skok sa 78. mesta na 63 . mesto). Druga najbolje plasirana kompanija je JP EPS koja je zauzela 85. mesto, a zatim sledi Fijat Automobili Srbija koji se po prvi put našao na listi zauzevši 115. mesto. Telekom Srbija je zauzeo 192. mesto, Deleze Srbija se našao na 228. poziciji, a sledi potom EFT Investicije na 261. mestu. JP Srbijagas je zauzeo 387. mesto, Tarket Bačka Palanka 418.mesto, Merkator – S 427, a Idea Beograd je zauzela 490.mesto na listi Top 500 kompanija u centralnoj Evropi. U sektoru osiguranja, Dunav osiguranje je zauzeo najbolji plasman zauzevši 50. mesto na listi 50 vodećih osiguravajućih društava u centralnoj Evropi.\nNa prva četiri mesta na listi nije bilo promena. Kao i prethodne godine, prvo mesto zauzeo je PKN Orlen (i pored pada prihoda u evrima za 5,8 %), a slede mađarski MOL i Škoda auto. Industrijski sektor je zabeležio najveći rast prihoda od skoro 3 % u 2013. godini, a to je uglavnom rezultat dobrog stanja automobilske industrije.\n“Ukupan prihod od prodaje 500 vodećih kompanija u centralnoj Evropi rangiranih na Deloitte-ovoj listi iznosio je više od 712 milijardi evra u 2013. godini, ali ukupan prihod od prodaje je opao za 0,4 % u odnosu na 2012. godinu. Sektor nekretnina, koji je predstavljen sa svega sedam kompanija, pretrpeo je najveći pad prihoda (15,7 %). U sektoru tehnologije, medija i telekomunikacija (TMT), u 2013. je zabeležen sličan pad prihoda u evrima kao i u prethodnoj godini (4,9 % u 2013. i 3,2 % u 2012). Sektor široke potrošnje i transporta odlikuje se rastom poslednjih pet godina, ali su u 2013. godini prihodi kompanija u ovom sektoru porasli za svega 1,1 % (dok je u 2012. prosečan rast iznosio 4,8%). Usporavanje je uzrokovano prvenstveno slabijim rezultatima proizvođača robe široke potrošnje, kod kojih je prosečan rast iznosio oko 1,8 % (dok je u 2012. godini bio 10,7 %). U manjoj meri, uzrok su i slabiji rezultati sektora trgovine na malo ( rast od svega 1,7 %, dok je prethodne godine bio 3,4 %), “komentariše Žarko Mijović, partner u Deloitte-u.\nNa listu 500 najvećih kompanija u centralnoj Evropi ove godine su se plasirale ukupno 42 kompanije iz Srbije, Hrvatske, Makedonije, Slovenije i Bosne i Hercegovin . Slovenija je i ove godine zabeležila najviše predstavnika na CE Top 500 listi, čak 16, Hrvatska 12, dok Bosna i Hercegovina ima 3 kompanije na listi, a Makedonija jednu.\nAgrokor je najveća kompanija iz našeg regiona sa ostvarenih 3,97 milijardi evra prihoda od prodaje, a posmatrano s aspekta neto dobiti najbolju 2013. godinu u regionu je imao NIS, s 427,6 miliona evra neto dobiti, dok se na drugoj poziciji našao Hrvatski Telekom, sa ostvarenom dobiti od 190,2 miliona evra u protekloj godini. Najveći broj centralno-evropskih kompanija dolazi iz sektora robe široke potrošnje i transporta (179), a po broju plasiranih firmi sledi ga energetski sektor (146).\n“Svedoci smo da promene na globalnom nivou nameću promene u svim sferama života i rada, pa samim tim i kompanije moraju da se prilagođavaju tim promenama kako bi bile što uspešnije, s obzirom da se i navike potrošača menjaju velikom brzinom “, dodaje Mijović.\nDeloitte je pored liste kompanija sastavio i listu 50 najvećih banaka na osnovu aktive i listu 50 vodećih osiguravajućih društava na osnovu bruto obračunate premije. U centralno-evropskom bankarskom sektoru PKO BP banka je prva na listi, i pozicionirala se kao najveća centralno-evropska banka. Ova banka je ostvarila rast vrednosti aktive od 1,7 % i neto dobit u iznosu od 704,8 miliona evra.\nPoljsko osiguravajuće društvo PZU i dalje drži vodeću poziciju među osiguravajućim društvima, dok je Dunav osiguranje zauzeo 50. mesto na listi.\nZa ovo istraživanje korišćeni su podaci o prihodima iz finansijskih izveštaja za 2013. godinu. Informacije su prikupljene iz javnih izvora, direktno od kompanija, kao i na osnovu procena koje su bazirane na ovom istraživanju. U slučajevima kad podaci o prihodima za finansijsku godinu 2013. nisu bili dostupni, korišćeni su prijavljeni prihodi za 2012. godinu. Prihodi kompanija – ćerki koje posluju u okviru velikih grupa su navedeni i u okviru konsolidovanog izveštaja i posebno za one kompanije koje posluju u različitim privrednim sektorima, podsektorima ili zemljama od konsolidujućeg entiteta pa su bile dovoljno velike da se samostalno plasiraju na listu. Kompanije su rangirane prema visini prihoda od prodaje, banke prema visini ukupne aktive, a osiguravajuća društva prema visini obračunate premije koja uključuje premiju i od životnog i neživotnog osiguranja, uprkos činjenici da u nekim područjima takva osiguranja posluju kao odvojeni pravni entiteti.\nTelekom Srbija na 192. mestu Deloitte liste 500 najvećih kompanija u centralnoj Evropi was last modified: September 9th, 2014 by Redakcija\nEA Sports u najgorem svetlu: Next-gen verzija NHL 15 osakaćena


Naša mreža: Interni izvori finansiranja\nDatum objave 20.12.2019. 11:15\nRešenje za pronalaženje dodatnih sredstava za mala i srednja preduzeća mogu da budu i interni izvori finansiranja, kroz programe ušteda i optimizaciju poslovnih procesa.\nAktiviranje internih resursa rezultira smanjenom potrebom za zaduživanje kod banaka ili drugih finansijskih institucija.\nNećemo pogrešiti ako kažemo da svaka oblast poslovanja, odnosno svaki proces koji se odvija u jednom preduzeću ima potencijal za optimizaciju. Kada se osvrnemo na proces nabavke, prvo pitanje koje se može postaviti je „da li postoji jasna i transparentna procedura?“ Ukoliko postoji, sledeće pitanje je „da li je dovoljno dobra, odnosno u kojim segmentima su moguća unapređenja?“ Kako bi proces nabavke bio što efikasniji može se razmotriti potreba za uspostavljanjem različitih politika i procedura. Neke od njih su definisanje politike odabira dobavljača, centralizovana funkcija nabavke kako na nivou pojedinačnog preduzeća, tako i na nivou grupe povezanih pravnih lica, kao i zaključenje dugoročnih ugovora sa ključnim dobavljačima u cilju nabavke po nižim cenama i pod povoljnijim uslovima.\nKada govorimo o procesima prodaje i naplate, značajne uštede odnosno oslobađanje novčanih sredstava je moguće ostvariti uspostavljanjem politika, poput kreditne, kojom preduzeće definiše rokove (broj dana) i nivoe (limite) odloženog plaćanja. Tu je i politika segmentacije kupaca po veličini i značaju, kojom se definišu povoljniji uslovi prodaje ključnim kupcima. Sledi i proces fakturisanja koji obezbeđuje ažurno i pravovremeno dostavljanje računa bez grešaka, kao i sistem naplate potraživanja koji jasno definiše aktivnosti i individualnu odgovornost zaposlenih, uključujući i stimulacije za dobre rezultate u naplati.\nPoslovanje je, naravno, nemoguće bazirati isključivo na politikama i procedurama. Inovativnost i aktivno praćene tržišnih kretanja i trendova iz okruženja su takođe značajni faktori uspeha. Na primer, pravovremena reakcija na nove tržišne uslove može rezultirati brzim rastom poslovnih aktivnosti. U zavisnosti od prirode delatnosti kojom se bave, preduzeća mogu razmotriti i saradnju sa drugom privrednim subjektima, kao što je udruživanje prilikom nabavke sirovina, zajedničko učešće na sajmovima i drugim promotivnim aktivnostima.\nSegment finansija takođe ima veoma važnu ulogu u aktiviranju internih resursa, odnosno u smanjenju potrebe za eksternim finansiranjem. Zaposleni u finansijskom sektoru generišu veliki broj izveštaja, koje rukovodstvo svakodnevno koristi za donošenje poslovnih odluka. Pored tradicionalne podrške rukovodstvu kroz finansijsko izveštavanje, menadžeri od svojih zaposlenih u finansijama sve više očekuju i da učestvuju u kreiranju strateških odluka i iznalaženju mogućnosti za unapređenje profitabilnosti. Ovaj trend ne bi trebalo da čudi, jer su zbog prirode svog posla rukovodioci službi finansija upoznati sa svim segmentima poslovanja. Stoga su i u dobroj poziciji da učestvuju u centralizaciji finansijskih i nefinansijskih informacija za strateško odlučivanje.\nNa osnovu navedenog, jasno je da je moguće ostvariti značajne uštede i unaprediti poslovanje i bez eksternog finansiranja. Kompetentni i kreativni kadrovi, dobra organizacija, kvalitetno definisani procesi i jasan sistem uloga i odgovornosti su osnova za optimizaciju i uspešno poslovanje svakog preduzeća.


Agencija za ekonomski razvoje opštine Prijedor „PREDA-PD“: Kako pristupiti fondovima Evropske unije za poljoprivredu - GradPrijedor.com - Portal grada Prijedora\nAgencija za ekonomski razvoje opštine Prijedor „PREDA-PD“: Kako pristupiti fondovima Evropske unije za poljoprivredu\nAgencija za ekonomski razvoje opštine Prijedor „PREDA-PD“ u saradnji sa Njemačkom organizacijom za međunarodnu saradnju (GIZ) u Prijedoru je danas organizovala „IPARD info dan“ za oko dvadesetak poljoprivrednika s područja Prijedora kako bi ih upoznala sa uslovima pristupa fondovima Evropske unije.\n„Cilj info dana je predstavljanje mogućnosti finansiranja projekata kroz petu komponentu instrumenta predpristupne pomoći Evropske unije (IPARD), namijenjenu poljoprivredi i ruralnom razvoju u BiH koja će biti dostupna od 2013. godine“, rekao je predstavnik Agencije „PREDA-PD“ Rade Rosić.\nPrema njegovim riječima, peta komponenta ima tri prioriteta, a to su razvoj tržišne ekonomije i uvođenje evropskih standarda, uvođenje pilot projekata iz oblasti razvoja poljoprivrede i zaštite životne sredine i razvoj ruralne ekonomije.\n„Hrvatska koristi sredstva iz IPARD fonda od 2006. godine i godišnje povlači oko 33 miliona KM, a BiH bi u prvoj godini trebalo da dobije oko 5 miliona KM“, kazao je Rosić.\nKonsultant GIZ-a za IPARD projekte iz Hrvatske Kristijan Mavrek rekao je da je za proteklih nekoliko mjeseci edukovano osoblje Agencije „PREDA-PD“ koji će u narednom periodu poljoprivredi i prehrambenom sektoru omogućiit pristup IPARD fondovima.\n„Po metodologiji EU, koja je bila na snazi u Češkoj, Poljskoj, Sloveniji i Hrvatskoj i koja će se primjenjivati i u BiH, predstavićemo sve korake, od pripreme ideje do isplate sredstava. Prema našim saznanjima, BiH neće biti potrebno da dobije status kandidata da bi pristupila ovim fondovima“, kazao je Mavrek.\n„Ipard“ info danu u Prijedoru prisutvovali su farmeri koji se bave uzgojem koka nosilja, krava muzara i tovnih svinja, voćari, pčelari, ratari, predstavnici poljoprivrednih gazdinstava, nevladinih organizacija i ruralnog turizma.


Zakon o pokretanju investicija u Sloveniji nakon epidemije • DATA d.o.o.\nEU, Gradjevinarstvo, Osnivanje poduzeća, Slovenija otvaranje firme u Sloveniji, Otvaranje kompanije u Sloveniji i EU, registracija preduzeća u Sloveniji\nZakon o pokretanju investicija važna je tema ovih dana za preduzetnike u Sloveniji. Slovenija se nakon epidemije fokusira na podršku ekonomiji da se oporavi. Tokom epidemije prihvaćeni su različiti intervencijski zakoni koji su podržavali poslovanje u Sloveniji tokom epidemije. Sada, kako se posao nastavlja, vlada se fokusira na ponovno upravljanje investicijama u Sloveniji. Šta uključuje i kakvu podršku nudi Zakon o ponovnom pokretanju investicija u Sloveniji nakon epidemije? Pročitajte više.\nZakon o pokretanju investicija u Sloveniji nakon epidemije – sadržaj\nZakon o pokretanju investicija uklanja prepreke za sprovođenje značajnih investicija za ponovno pokretanje privrede nakon epidemije COVID-19. Predviđa se da će Slovenija usvojiti listu važnih investicija kojima će država dati prioritet.\nCilj zakona je da se investicije što pre pokrenu, a značajno je što se uglavnom vezuju za građevinu, što će imati efekat oporavka za celu slovenačku privredu. Ovim zakonom će biti lakše prevazići birokratske prepreke pri dobijanju građevinskih i zanatskih dozvola.\nPostoje tri liste prioriteta ovih projekata. Prvi će obuhvatati projekte za koje je moguće dobiti građevinsku dozvolu do kraja 2020. godine, dok će drugi biti projekti za koje je moguće dobiti građevinsku dozvolu do kraja 2021. Projekti na te dve liste vrede najmanje 5 miliona EUR.\nTreća lista će obuhvatiti projekte koji će morati biti uključeni u strateške dokumente pojedinih ministarstava i za koje je potrebna priprema nacionalnog prostornog plana. Zakon procenjuje da će njihova vrednost biti najmanje 25 miliona EUR.


Epilog upada u Kongres: Uhapšeno 280, postupak protiv 300 ljudi – Otvoreno\nAmeričko ministarstvo pravde je pokrenulo postupak protiv više od 300 ljudi zbog upada u Kongres 6. januara\nIzvor: 27.02.2021, 10:06\nAmeričko ministarstvo pravde je pokrenulo postupak protiv više od 300 ljudi zbog upada u Kongres 6. januara, dok je najmanje 280 ljudi uhapšeno, rekao je zamjenik vršioca dužnosti generalnog tužioca Džon Karlin.\n– Odgovorni moraju biti izvedeni pred lice pravde i odgovaraće za ono što su uradili – rekao je Karlin, a prenio Rojters.\nNjegovi komentari dolaze samo dan nakon što je vršilac dužnosti šefa Kapitola Joganada Pitman izjavio kongresmenima da su pristalice bivšeg predsjednika Donalda Trampa možda htjele i da dignu zgradu Kongresa u vazduh.\nAmerički FBI označio je osumnjičenog za ubistvo policajca na Kapitol Hilu.\nU izvještaju Njujork tajmsa se navodi da su dvojica neimenovanih pripadnika službi bezbjednosti potvrdila da su istražni organi izdvojili jednu osobu koja je zabilježena na snimcima video nadzora dok napada nekolicinu policajaca biber sprejem, a među njima i Brajana Siknika (42) koji je kasnije preminuo, prenosi Rojters.\nIstragom FBI je ustanovljeno da je smrt Siknika povezana sa udisanjem toksične hemijske supstance koju su koristili i policajci i napadači na Kongres, ali rezultati autopsije nisu spremni zbog čega još uviek nije proglašen zvaničan uzor njegove smrti.\nTrampove pristalice su 6. januara upale u zgradu Kongresa i demolirale je u vrijeme kada su se potvrđivali elektorski glasovi sa predsjedničkih izbora.


Dve osobe poginule četvrtog dana prokurdskih protesta na jugoistoku Turske\nDve osobe su poginule četvrtog dana prokurdskih protesta na jugoistoku Turske, izjavili su bolnički izvori. Jedan mladić je preminuo pošto je pogodjen metkom tokom sukoba demonstranata sa policijom u gradu Juksekova, u provinciji Hakari, na granici sa Iranom i Irakom, precizirali su bolnički zvaničnici.\nRanije danas lokalne vlasti su potvrdile da je preminuo čoek koji je prethodnog dana pogodjen metkom u sukobima s policijom u gradu Van. U gradu Juksekova, u provinciji Hakari, policija je suzavcem rasterala grupu demonstranata koji su kamenjem gadjali policiju, javila je novinska agencija Dogan.\nSukobi u Vanu i Juksekovi izbili su pošto su demonstranti uzvikivali slogane u znak podrške pobunjenicima zabranjene Kurdistanske radničke partije i pritvorenom pobunjeničkom vodji Abdulahu Odžalanom.\nU Istambulu, više hiljada Kurda okupilo se povodom kurdskog praznika, a grupa njih proslavu je iskoristila da protestuje zahtevajući autonomiju kurdske oblasti na jugoistoku zemlje. Oko 50 osoba, uključujući pripadnike policije, ranjeno je, a 130 njih je privedeno u Vanu tokom jučerašnjih sukoba, koji su izbili posle prokurdskog skupa u tom gradu, navodi policija.\nTokom četvorodnevnih sukoba policije i demonstranata na jugu Turske dve osobe su do sada poginule, a više desetina njih je povredjeno.


Vukman Rakočević novi zamenik gradonačelnika Kraljeva – INFO PLUS\nHome > Intervjui > Najčitanije > Vukman Rakočević novi zamenik gradonačelnika Kraljeva\nDosadašnji šef odborničke grupe “Aleksandar Vučić Srbija pobeđuje” u Skupštini grada Kraljeva, Vukman Rakočević, imenovan je na funkciju zamenika gradonačelnika grada Kraljeva. On na toj funkciji menja dosadašnju zamenicu gradonačelnika Kraljeva Maricu Mijajlović koja je iz privatnih razloga podnela ostavku.\nNovi zamenik gradonačelnika Kraljeva izabran je tajnim glasanjem, glasovima 40 odbornika, u postupku glasanja koji je ponovljen nakon, kako je rečeno, uočenih nepravilnosti u načinu glasanja.\nVukman Rakočević funkciju zamenika gradonačelnika Kraljeva obavljao je i ranije kao član političke partije G17 plus i deo vladajuće koalicije okupljene oko Demokratske stranke. U tom periodu obavljao je i funkcije pomoćnika gradonačelnika za omladinu i sport i pomoćnika gradonačelnika za rad i razvoj mesnih zajednica.\nPredstavnici Srpske napredne stranke u Skupštini grada Kraljeva rekli su da je on u ovu stranku ušao čistog obraza, da se nikada nije materijalno okoristio baveći se politikom i da je uvek bio odgovoran u svom poslu. Glavna primedba opozicije bila je što na jednu od najvažnijih funkcija vladajuća partija postavlja bivši kadar G17 plusa, na šta je iz vladajućih redova rečeno da je i kod nas i u svetu uobičajeno da se ljudi nadgrađuju i menjaju svoja mišljenja i političke stavove.


Biće posvećen čuvenoj sezoni 2009/2010, koja je bila burna po mnogo svemu, a i čuvena po svemu.\nO njoj je u proteklih 10 godina ispričano mnogo, ali sa ove vremenske distance, biće zanimljivo videti kompletnu sliku. Koliko je jaka ljubav prema crno-belom klubu, koliko snaga volje može doneti i koliko ova priča može da inspiriše nove generacije, saznaće se uskoro na kanalima Arene Sport u filmu koji stvara Videostroj produkcija.\nSećanjena čuvenu sezonu KK Partizan\n„Ljudi iz Videostroja su zaljubljeni u svoj posao, ali su podjednako zaljubljeni i u sport. Zato i ne čudi da smo se tokom svog postojanja, pored ostalih TV formata, specijalizovali i za sportske događaje. Posle gomile sportskih događaja koje smo ispratili, nekako se prirodno nametnula ideja da se ovim dokumentarcem oda počast jednoj od najuspešnijih sezona, najtrofejnijeg košarkaškog kluba u našoj zemlji. Želja nam je bila da ukažemo na sezonu 2010 i sve ono što se događalo a što će ostati kao deo sportske istorije kako Partizana, tako i srpskog sporta generalno", istakao je izvršni producent Videostroja, Miloš Ratković, a prenosi klupski sajt crno-belih.\nNjihovo saopštenje se zaključuje na sledeći način:\n"Brojni sagovornici, bivši i aktuelni članovi KK Partizan, prisetili su se događaja koji su stali u samo jednu sezonu, a po broju i značaju, izgledaju kao čitava jedna epoha. Oživite sećanja na turneju po Americi, pobede protiv Barselone, Makabija, Cibone, poraze u Parizu, čuveno „I kada ne budeš prvi ti“ posle Panatinaikosa, „3 na 3“ u Vršcu i trojku Miše Tumbasa za kraj nezaboravne sezone. Srećom, samo jedne od mnogih sezona za ponos u bogatoj istoriji KK Partizan", navode crno-belih.\nVIDEO: Grobari u Trentu


Kosovo i Srbija usvojili Mapu puta za sprovođenje energetskih sporazuma | EurActiv Serbia\nRead time : 3 m, 10 s\nEvropska služba sa spoljne poslove (EEAS) saopštila je 21. juna da su se posle "opsežnih razgovora" glavni pregovarači Kosova i Srbije dogovorili u Briselu o Mapi puta za implementaciju energetskih sporazuma u okviru dijaloga uz posredovanje EU, kojim se određuju konkretne obaveze obema stranama.\nDa je postignut sporazum, javio je i predstavnik EU za dijalog Beograda i Prištine Miroslav Lajčak koji je to pozdravio kao "veliki korak napred".\nMapa puta određuje jasni vremenski okvir i konkretne korake za primenu Energetskih sporazuma iz 2013. i 2014. godine, navodi se u saopštenju EEAS i ukazuje da su oba sporazuma samo delimično sprovedena i da relevantni elementi i dalje ostaju da se sprovedu.\n"Sa današnjim sporazumom, Elektrosever kompanija u vlasništvu Srbije osnovana na Kosovu i prema kosovskom zakonu će početi da snabdeva strujom potrošače u četiri većinski srpske opštine. Time se utire put ka okončanju netransparentne i neregulisane aktuelne prakse", navodi se u saopštenju.\nEvropska unija je tražila od Sekretarijata Energetske zajednice da nadzire tehničku primenu komercijalnog aranžmana između Elektrosevera i Kosovske kompanije za distribuciju električne energije (KEDS). Navodi se da EU pozdravlja usvajanje Mape puta kao korak napred u normalizaciji odnosa između Kosova i Srbije, ukazujući da je to za dobrobit svih građana, i pozivaju se obe strane da nastave dalje u tom duhu i ostvare napredak u primeni svega drugog što još nije ostvareno.\nNavodi se da su Srbiju i Kosovo predstavljali njihovi glavni pregovarači Petar Petković i Besnik Bisljimi, a da je EU predstavljao specijalni predstavnik za dijalog Beograda i Prištine i druga regionalna pitanja Zapadnog Balkana Miroslav Lajčak.\nPrimena sporazuma počinje najkasnije u roku od 30 dana\nKonkretno, sporazumom je dogovoreno da će Kancelarija regulatora energije Kosova (KRE) Elektroseveru izdati dozvolu za snabdevanje. KRE će obezbediti usklađenost uslova navedenim u licenci za snabdevanje sa pravnim i regulatornim okvirom Kosova.\nU roku od sedam dana od izdavanja licence za snabdevanje, Elektrosever će KEDS i kosovski operater prenosnog sistema KOSTT preko Evropske unije dostaviti najnovije podatke o kupcima.\nU roku od 10 dana od izdavanja dozvole za snabdevanje, Elektrosever će potpisati neophodne tehničke karakteristike sporazuma sa KOSTT i KEDS za rad na energetskom tržištu Kosova, tj. Okvirni sporazum za prihvatanje pravila tržišta električne energije sa KOSTT, Ugovor o balansnim obavezama sa KOSTT, Ugovor o priključenju sa KEDS i komercijalni ugovor sa KEDS za pružanje usluga distribucije (fakturisanje, naplata, održavanje i fizičko povezivanje novih kupaca) u četiri opštine sa srpskom većinom na severu Kosova, u skladu sa stavom 1. člana 5. Sporazuma iz 2013. godine.\nU roku od 15 dana od potpisivanja neophodnih tehničkih ugovora sa KOSTT, Elektrosever će dobiti Energetski identifikacioni kod (EIC) za obavljanje aktivnosti predviđenih nabavkom licence.\nU skladu sa članom 14. Ugovora o energetici, u roku od 30 dana od izdavanja licence za snabdevanje, KEDS i KOSTT (pod olakšicama EU, ako je potrebno) imaće pristup trafostanici Valač, kao i drugoj infrastrukturi za prenos i distribuciju.\nU roku od 45 dana od izdavanja dozvole za snabdevanje, KOSTT i KEDS će, nakon konsultacija sa Elektroseverom, dostaviti KRE plan ulaganja i potrebne troškove održavanja i gubitke na mreži, na osnovu potpunog pregleda postojeće infrastrukture.\nU roku od 21 dan nakon podnošenja investicionog plana, potrebnih troškova održavanja mreže i gubitaka, KRE će u principu odobriti te planove, troškove i gubitke.\nU slučaju nepoštovanja odredbi ovih usaglašenih zaključaka, nakon 100 dana od izdavanja dozvole za snabdevanje, KRE može odlučiti da suspenduje i/ili povuče dozvolu za snabdevanje izdatu Elektroseveru, pod uslovom preliminarnih konsultacija između strana, olakšano od strane EU, tokom maksimalnog perioda od 15 dana.\nEU će dati mišljenje ako to zatraži barem jedna od strana.\nUspešna implementacija dogovorene mape puta ne dovodi u pitanje obaveze strana da u potpunosti sprovode energetske sporazume iz 2013. i 2015. godine.\nFoto: Beta, Miroslav Lajčak/Twitter\nEvroposlanici pozvali srpske vlasti da vrate zemlju na put evrointegracija


Svetski dan borbe protiv side · 1.12.2014\nI ovog 1. decembra, kada se obeležava Svetski dan borbe protiv side, brojke opominju i upozoravaju. Na teritoriji Kolubarskog okruga, od prvog slučaja obolelog od AIDS-a pre 24 godine do danas, evidentirano je 28 obolelih, dok je sedmoro umrlo od posledica ove bolesti. Od 1985. godine, kada je počela evidencija obolelih u Srbiji, do sada nficirano je 3.057 građana, od kojih je 1.711 obolelo, a 1.161 umrlo.\nSkupština grada · 1.12.2014\nSednica sutra neće biti nastavljena\nSednica Skupštine grada, koja je prekinuta u petak a nastavk najavljen za utorak 2. decembar, sutra neće biti održana, saznaju Kolubarske.rs. Kako nam je rečeno u vladajućoj koaliciji „sednica neće biti nastavljena sve dok iz Ministarstva za državnu upravu i lokalnu samoupravu, ne stigne zvaničan dopis o tome da li Dragoljub Krstić ponovo može da bude predstavnik naroda u Skupštini grada, umesto Vladana Tomaševića, na čemu insistira “Pobeda”, dok vladajuća većina tvrdi da Krstiću odbornički mandat ne može biti vraćen.\nOdbornička pijaca · 1.12.2014\nŠtrajk advokata - borba protiv kršenja Ustava i zakona · 30.11.2014\nČinjenica je da vlast ne želi da menja ovakvo stanje, jer im odgovara da jedan stub vlasti, a to je sudska vlast, u ovom trenutku ne funkcioniše, smatraju valjevski advokati i dodaju, zbog toga što „vlast ne želi sudsku kontrolu svojih dela!“\nPrekinuta sednica Skupštine grada · 29.11.2014\nNamera ili poštovanje procedure?\nSednicu Skupštine grada juče je prekinuo predsednik parlamenta Mihailo Jokić, međutim vladajuća većina je, predvođena socijalistima, neprihvatajući prekid sednice, nastavila skupštinsko zasedanje, jer je bila pritisnuta rokovima za usvajanje pojedinih tačaka dnevnog reda. Sekretar Skupštine Aleksandar Janković poručuje da „skupštinska većina više neće dozvoliti da bilo ko blokira rad Skupštine grada i zloupotrebljava parlament”.\nSednica Skupštine grada · 28.11.2014\nSednica Skupštine grada je prekinuta nešto posle 14 časova, do kada je usvojeno devet tačaka dnevnog reda, a nastavak je zakazan za utorak, 2. decembar. Zasedanje je prekinuto u trenutku kada su odbornici većine, opozicija je napustila salu, izglasali najvažnije tačke dnevnog reda, drugi rebalans budžeta i završni račun prošlogodišnjeg budžeta.\nBudžet, porez, poslovnik…\nNa današnjoj sednici Skupštine grada odbornici će se izjašnjavati o drugom rebalansu budžeta Valjeva kojim su budžetska sredstva u odnosu na prvi rebalans smanjena za 2,26 posto ili za 51,9 miliona dinara. Prvi rebalans usvojen je krajem juna i iznosio je 127,44 miliona dinara, tako da će u gradskoj kasi u ovoj godini biti manje oko 180 miliona dinara.\nDonatorski skup za Centar za vantelesnu oplodnju · 27.11.2014\nSociete Generale banka prikupila 1,7 miliona dinara\nSociete Generale banka je uz pomoć poslovnih partnera, saradnika, klijenata i zaposlenih prikupila 1, 7 miliona dinara za Centar za vantelesnu oplodnju u Valjevu. Povodom završetka velike akcije prikupljanja sredstava ova banka organizaovala je donatorski skup, kome su pored brojnih donatotra prisustvovali roditelji sa bebama, koje su začete u valjevskom Centru za vantelesnu oplodnju.\nZanimljiva izložba · 26.11.2014\nDagerotipije u valjevskom Muzeju\nZanimljiva i nesvakidašnja izložba dagerotipije, preteče fotografije, koja je otvorena u Muzeju privukla je neuobičajeno mali broj posetilaca. Priliku da pogledaju ovu izložbu, oni koji su to propustili večeras, imaće u narednih šest dana, što iskreno preporučujemo.\nNaprednjaci traže · 26.11.2014\nStornirati postojeća poreska rešenja\nNaprednjaci predlažu, i to će odbornici SNS tražiti na sednici Skupštine grada, da se postojeća poreska rešenja na imovinu storniraju, a da se poreske obaveze za 2014. utvrde na nivou 2013. godine. „Svima koji su porez već platili to treba da budei obračunato kao akontacija za sledeću godinu“, objašnjava šef pravnog tima valjevskih naprednjaka Mihailo Milutinović.